Biar Terengganu Kena Bedal British, Demi Sahabat Tetap Bertahan

Kita selalu benar dihidangkan dengan kisah-kisah pengkhianatan, pembelotan, hasad dengki dan permusuhan di kalangan pembesar-pembesar dan Raja-Raja Melayu terutama sekali ketika zaman penjajahan asing dan sepanjang tempoh kolonial.

Jarang sekali kita dihidangkan dengan kisah-kisah semangat setiakawan, persahabatan, kesetiaan dan pengorbanan sesama pembesar dan Raja-Raja Melayu ini demi mendaulatkan tanah air, maruah agama dan bangsanya.

Misalnya, pernah suatu ketika pada 9 November 1862, dua buah kapal perang British tiba di perairan Terengganu untuk mencari Sultan Lingga iaitu Sultan Mahmud Muzaffar Shah. Baginda yang telah dipecat dari terus bersemayam di atas takhta Lingga oleh Belanda pada September 1857 kerana ingkar tuntutan dan arahan Belanda.

Baginda disembunyikan di Besut atas titah perintah dan perkenan baginda Sultan Terengganu ketika itu iaitu Sultan Omar ibni al-Marhum Sultan Ahmad Muazzam Shah I tetapi dengan harga yang mahal.

Selepas tempoh 24 jam yang diberikan oleh British kepada Sultan Umar untuk menyerahkan Sultan Mahmud Muzaffar Shah tersebut tidak diendahkan oleh baginda, Kuala Terengganu telah dibedil bermula pada 11 November 1862 selama dua hari berturut-turut selain terus dikepung selama dua minggu.

Sampai sudah baginda Sultan Mahmud tidak diserahkan kepada British dan dilindungi atas titah baginda Sultan Omar di Besut. Hanya selepas empat bulan di Besut, baginda Sultan Mahmud ke Siam sebelum baginda sendiri kembali ke Terengganu dan kemudiannya mangkat di Pekan, Pahang.

Kesetiaan terhadap saudara sebangsa dan seagama sebegini jarang benar kita kongsikan untuk dijadikan panduan dan pegangan. Kisah-kisah perpaduan dan persepakatan ummah sebegini jarang kita jadikan inspirasi.

Ingatlah bahawa kesepaduan dalam kalangan Melayu dan Islam termasuklah kerjasama sesama ummah ini, adalah titik panas yang menimbulkan jerebu kelam dan menyemarakkan kegelisahan serta kebencian di hati musuh Melayu dan Islam.

Melayu dan Islam mesti terus istiqamah.

*Sebagai pengiktirafan dan pengabdian tanda persahabatan antara dua kerajaan Lingga dan Terengganu, baik sebelum dan lama selepas peristiwa ini, pembesar mereka sekian lamanya sering bertukar hadiah, termasuklah hadiah berbentuk dulang tembaga yang dihadiahkan oleh Sultan Lingga kepada Sultan Zainal Abidin III di bawah, antara bahan pameran yang dipertontonkan kepada awam di Muzium Negeri Terengganu, Losong, Kuala Terengganu.


Bagaimana Salahuddin Al-Ayyubi Menakluk Al-Aqsa?

Masalah pokoknya tetap sama: Palestin dan Negara-Negara Arab tidak mempunyai sebarang “leverage” dalam isu ini. Dengan kenaikan Trump dan perpecahan dalaman Arab, bertambah mudah Israel nak buat apa yang dia mahu.

Yang lebih mustahak, generasi kita dan generasi yang akan datang perlu melengkapi diri dengan ilmu hubungan antarabangsa dan geopolitik.

Zaman kita berbeza dengan zaman Umar al-Faruq dan zaman Salahuddin al-Ayyubi (Saladin). Kekerasan sahaja tidak mampu menewaskan musuh. Kita memerlukan gabungan kekuatan ketenteraan, ekonomi, diplomasi dan strategi.

Ada ramai yang suka “romanticize” pencapaian Saladin. Seolah-olah beliau diberi kemenangan hanya kerana beliau seorang yang warak dan zuhud. Seperti yang suka diulang-ulang oleh khatib pada hari Jumaat: Constantinople ditawan oleh Sultan al-Fatih kerana tak tinggal solat dhuha. Padahal faktor kemenangan dua tokoh ini melampaui lebih daripada itu tanpa menafikan sumbangan faktor yang disebut di atas. Sebagai contoh dasar geopolitik Saladin.

Tapi berapa ramai yang benar-benar meneliti strategi Saladin?

Saladin seorang yang berpandangan jauh dan memahami prinsip geopolitik (hubungan antara geografi dan kekuatan negara). Beliau sedar Kingdom of Jerusalem (kerajaan Tentera Salib) hanya dapat ditawan melalui “encirclement” dari utara (Syria) dan selatan (Mesir). Namun Saladin hanya menguasai Mesir ketika itu.

Saladin tertakluk kepada autoriti Nur al-Din Zanki di Syria, seorang pemimpin yang hebat tapi sangsi dengan Saladin. Nur al-Din merancang untuk melucutkan kuasa Saladin cuma perancangannya gagal selepas beliau meninggal dunia pada tahun 1174.

Lantas Saladin memberontak terhadap dinasti Zanki di Syria. Saladin, seorang Sunni Asy’airiyah, sanggup berpakatan dengan Rasyid al-Din Sinan (Hasyasyin Syiah Nizari) untuk menentang musuh dari kem Zanki (Sunni Asy’airiyah).

Pada tahun 1185, Saladin juga memeterai perjanjian pakatan dengan Rom Byzantine (Kristian Ortodoks), musuh kepada Tentera Salib (Kristian Katolik).

Saladin menerapkan prinsip-prinsip realpolitik “musuh kepada musuh ialah kawan saya” (the enemy of my enemy is my friend) dan “pecah dan tawan” (divide and conquer) dalam mencapai matlamatnya, 300 tahun sebelum munculnya Machiavelli. Bertindak berdasarkan maslahat yang lebih besar (pembebasan Al-Aqsa) dan pengiraan geostrategi.

Hanya selepas kedudukannya diperkukuhkan, baru Saladin melancarkan serangan “all-out” ke atas Tentera Salib dan mencapai kemenangan muktamad dalam Pertempuran Hattin (2 Oktober 1187).

Perancangan Saladin mengambil masa selama 16 tahun. Dari kejatuhan Al-Aqsa ke tangan Tentera Salib (1099) sehingga pembebasannya oleh Saladin (1187) juga mengambil masa selama 88 tahun.

Jadi, sabarlah.

Kita telah memasuki tahun ke-50. Namun Al-Aqsa akan kembali kepada orang Islam kalau kita dah bersedia dari fizikal, mental dan spiritual.

Terlebih dahulu kita perlu faham prinsip “balance of power” dan “power balance” dalam politik antarabangsa. Kita perlu menguasai prinsip realpolitik. Kita perlu mewujudkan “diplomatic leverage” dan memperhalusi “smart power”. Kita perlu meneliti cara mengguna “multilateralism” untuk mengatasi “unilateralism” Israel dan US. Kita harus tahu memanipulasi “international public opinion”. Kita wajib tahu apa kelemahan Israel dan kita perlu serang kelemahan tersebut.

Hanya dengan itu, kita mampu jadi generasi Saladin baru yang membebaskan Al-Aqsa (dengan izin Allah).

Dan jangan memperlekehkan usaha orang dalam bidang lain hanya kerana orang itu tak naikkan status boikot McD, kongsi berita pasal Palestin, atau#donesolathajat mengutuk kekejaman Zionis.

Seseorang pemuda yang mengkaji tentang teknologi aeroangkasa mungkin kelihatan tidak menyumbang kepada masalah Palestin, tapi hasil kajian dia akan jadi aset kepada Dunia Islam satu hari nanti.

Seseorang diplomat yang berurusan dengan kedutaan US mungkin akan dilabel macam-macam oleh masyarakat kita. Freemason lah Illuminati lah. Tapi siapa tahu dia sedang membina “leverage” dan “networking” untuk mengimbangi pengaruh pelobi pro-Israel?

Dan jasa mereka lebih besar berbanding pahlawan papan kekunci yang menunjuk-nunjuk dan bajet bagus.

Sama-sama kita bermuhasabah.


Ilmu Kalam Asyairah Menjawab Mentega Terbang

Islam boleh menjawab keraguan Agnostik dari Aisyah Mentega Terbang. Sejak melewati hari-hari terakhir ibunya, dia mula mencari apa kebenaran sejati dan apa jadi lepas mati. Beza dengan orang Atheist, orang Agnostik pulak akan 50-50 dengan Tuhan. Eh adik-adik yang confuse macam Aisyah! Percayalah yang ilmu kalam Asyairah dalam Islam boleh menjawab semua persoalan besar tu. Mentega Terbang dah kena banned dengan kerajaan lepas dikecam Pejabat Agama. Tetapi, anak-anak muda yang celaru macam Aisyah, realitinya masih ramai.(1) Siapa Tuhan sebenarnya?Sebelum menjawab soalan apa jadi lepas kita mati, jawab dulu persoalan agama mana yang betul. Sebelum putuskan agama mana yang betul, bandingkan dulu Tuhan mana yang real. Islam menerusi ilmu kalam Asyairah, telah berjaya memutuskan Allah sebagai Tuhan yang sebenar.Ada beratus-ratus zat yang disembah oleh bangsa manusia. Hindu ada 330 Tuhan. Kristian ada triniti: Tuhan bapa, Tuhan anak dan Holy spirit. Yahudi ada Tuhan dan anaknya Uzair. Sikh percaya satu Tuhan, tapi Tuhan tu jugak ciptakan Tuhan baik dan Tuhan jahat. Scientologist percaya ada entiti agung yang ciptakan alam semesta ni. Islam adalah satu-satunya yang percaya kepada Allah yang esa. Bagaimana nak buktikan kesahihan Islam berbanding agama lain?Imam Abu Hasan Asyaari mudahkan kita faham akidah Islam dengan 13 sifat Tuhan. Imam Abu Mansur Maturidi syarahkan jadi sifat 20. Inilah pengajian akidah Ahlul Sunnah wal Jamaah aliran Asyairah wal Maturidiah yang sekian lama menjadi perisai iman agama kita. Sifat 20 dah cukup untuk jernihkan kecelaruan agnostik macam Aisyah Mentega Terbang.Sifat 20 dibahagi pula kepada sifat nafsiah, salbiah, maani dan maknawiah. Penjelasan dalam sifat nafsiah memadai bagi memecahkan kekeliruan Atheist. Allah itu wujud. Takkanlah alam semesta yang luas terbentang, saling berfungsi dan sempurna aturannya tiada Tuhan yang menciptakan? Mustahil akal. Adanya alam ini bukti Allah itu ada.Tapi Aisyah Mentega Terbang bukan Atheist. Dia Agnostik dengan Islam. Dia kena sedar, salah satu keistimewaan Islam adalah menyembah Tuhan yang sebenar. Bukan imaginasi manusia atau ritual fiksyen. Syarah sifat salbiah dalam pengajian sifat 20 membuktikan Allah sahaja Tuhan yang hakiki. (2) Buktikan Allah itu TuhanTuhan yang original mestilah ada sebelum alam semesta diciptakan dan kekal sampai bila-bila. Kita memanggilnya bersifat QIDAM dan BAQA’. Sedia ada dan kekal abadi. Kenapa? Kerana jika semua yang ada di alam ini adalah diciptakan, maka zat yang menciptakannya mesti ada terlebih dahulu. Ada Tuhan, baru ada alam. Dah tu, sebagaimana ciptaan takkan ada kalau tak diciptakan, ciptaan juga takkan tetap ada kalau tiada yang mengekalkan kewujudannya. Tuhan mesti kekal abadi, kerana Tuhan yang mengadakan dan memastikan alam ini ada. Alam ini akan kiamat, tapi sebagaimana Tuhan wujud sebelum ada alam semesta, Tuhan juga kekal abadi wujud setelah hancurnya alam semesta. Tuhan yang tak pernah mati dan takkan dikalahkan dalam sejarah agama-agama dunia, hanyalah Allah.Special Islam ni, pasal akidah kita tak ikut khayalan bangsa setempat. Orang afrika percaya Tuhan ular besar, orang scandinavian percaya Tuhan petir dan orang mesir percaya Tuhan badak air. Semua entiti ‘Tuhan’ yang disembah ini diambil jadi Tuhan oleh masyarakat setempat. Islam satu-satunya agama yang asli, tak campur dengan khayalan manusia. Allah tidak menyerupai apa pun jua yang dikhayalkan manusia. MUKHALAFATUHU LIL HAWADIS. Laisa kamislihi syai’. Dah tu kotak hitam dekat Mekah tu apa? Oh..Kaabah ke. Kaabah tu bukan Tuhan. Ia hanya petunjuk untuk arah orang Islam bersatu dalam solat. Simbolik kesatuan. Special sifat Tuhan yang tak mampu digambarkan ni, menjadikan Islam sentiasa releven sepanjang zaman meskipun pemikiran dan imaginasi manusia berubah-ubah. Gambaran Tuhan tidak berubah ikut khayalan orang.Allah tidak simplistik macam sangkaan Richard Dawkins. Teori The Flying Spaghetti Monster tidak terpakai untuk Allah yang tidak boleh digambarkan zat-Nya. Dawkins cakap agama ni setakat khayalan manusia sampikan apa saja yang dikhayalkan akan disembah. Kalau orang nak khayal ada raksasa spaghetti tengah angkasa pun boleh. Ikut sukalah. Nah, di sini Islam menyisihkan pandangan Dawkins. Allah adalah Tuhan yang zat-Nya tak boleh dibayangkan!Allah tak perlukan makhluk. QIYAMUHU BI NAFSIHI. Berbeza dengan fahaman agama yang penganutnya kena bagi makan Tuhan, Allah tak perlu dibagi makan minum oleh hamba-Nya. Pasal cubalah fikir. Kan Tuhan yang ciptakan alam semesta ni. Nasi ditanak daripada beras. Beras diproses daripada sumber padi. Padi takde tempat tumbuh kalau tiada bumi dan takkan hidup kalau tiada hujan yang turun daripada langit. Allah adalah pencipta langit dan bumi. Maknanya sebelum ada langit dan bumi, Allah dah wujud dengan sendirinya. Kalau dulu pun Allah tak perlukan ciptaan-Nya, sekarang pun samalah Allah tak perlu kepada yang lain.Tuhan yang menguasai alam semesta ni mestilah satu, tiada dua atau lebih. Esa. WAHDANIAH. Mudah je nak faham. Kalau alam semesta ini ada lebih daripada satu Tuhan, mesti berantakan. Benda ni yang dikhayalkan mitologi Greek. Pergaduhan Zeus, Uranus dengan Kronos pasti menyahstabilkan dunia. Tapi, konsep karut ni takde dalam Islam. Tuhan tidak ramai atau berbilang-bilang. Pasal kalau ramai mesti bergaduh. Allah berfirman:بِسۡمِ ٱللَّهِ ٱلرَّحۡمَـٰنِ ٱلرَّحِیمِ قُلۡ هُوَ ٱللَّهُ أَحَدٌ﴿ ١ ﴾ ٱللَّهُ ٱلصَّمَدُ﴿ ٢ ﴾ لَمۡ یَلِدۡ وَلَمۡ یُولَدۡ﴿ ٣ ﴾ وَلَمۡ یَكُن لَّهُۥ كُفُوًا أَحَدُۢ﴿ ٤ ﴾Katakanlah (wahai Muhammad): “(Tuhanku) ialah Allah Yang Maha Esa; Allah Yang menjadi tumpuan sekalian makhluk untuk memohon sebarang hajat; Ia tiada beranak, dan Ia pula tidak diperanakkan; Dan tidak ada sesiapapun yang serupa denganNya”. (Surah Al-Ikhlas, Ayat 1–4)Allah dah terbukti Tuhan sebenar. Allah bersifat sedia ada, kekal abadi, tidak sama dengan makhluk-Nya, maha terkaya dan tunggal. Aisyah Mentega Terbang dah elok-elok Islam. Tak payah dia sibuk baca Bible. Padahal kitab suci Al-Quran dah siapkan semua jawaban yang benar. Sebenarnya takde masalah nak buat perbandingan agama, tapi mestilah kena sedia asas Iman yang kukuh. Bukan saja-saja bandingkan agama lepastu senyum kat kupu-kupu.


Taj Mahal Merah: Lambang Cinta Suami Isteri Belanda Di India

Kalau korang ditanya tentang monumen apakah yang melambangkan India pada zaman kegemilangan Islam, monumen apa korang pilih? Mesti korang pilih Taj Mahal, kan? Ya, Taj Mahal ialah monumen yang terkenal kerana bukan saja pembinaannya yang mengikuti gaya Arab-Islam dan menggunakan batu marmar putih bagi menyerlahkan monumen ini, ia sebenarnya lambang cinta Sultan Shah Jahan kepada permaisurinya yang telah meninggal dunia.

Tapi, korang tahu tak yang Taj Mahal ada ‘kembarnya’? Ya, monumen terkenal dunia ini memang ada ‘kembarnya’, malah ia dipanggil dengan nama ‘Taj Mahal Merah’ kerana seluruh monumen ini begitu serba merah! Dikatakan Taj Mahal Merah dibina sebagai tanda cinta seorang wanita Belanda terhadap suaminya yang bertugas sebagai gabenor wilayah Agra.

Mengapa kembar Taj Mahal ini dibina di India? Adakah pembinaan ini dibenarkan oleh sultan atau maharaja India pada waktu itu? Atau tidak cukupkah dengan Taj Mahal yang sekian lama menjadi lambang cinta pasangan suami isteri sehingga akhir hayat? Persoalan-persoalan ini akan kita rungkaikan pada perenggan seterusnya.

KISAH BERMULA DARI EMPAYAR MARATHA

Sejarah Taj Mahal Merah agak panjang juga, dimulai dengan era pemerintahan pegawai Empayar Maratha bernama Mahadji Scindia. Terlebih dahulu, kita kenal serba sedikit dahulu tentang Empayar Maratha. Pada mulanya, wujud komuniti orang India Hindu berkasta Maratha, iaitu komuniti tentera yang pernah berkhidmat di bawah Empayar Mughal pada abad ke-16 Masihi.

Sejak Shivaji I dari keluarga diraja Bhonsle dilantik menjadi ketua komuniti kasta Maratha pada tahun 1674, baginda mengasaskan Empayar Maratha saat lemahnya kerajaan Kesultanan Bijapur di selatan India. Setelah Sultan Aurangzeb mengetahui pembinaan Empayar Maratha, baginda melancarkan perang dengan menghantar 150,000 anggota tentera pada tahun 1680, bagi memastikan empayar India Hindu ini terhapus.

Perang yang dipanggil sebagai Pertempuran Mughal-Maratha dan Pertempuran 27 Tahun ini bertahan sehingga kemangkatan Sultan Aurangzeb pada tahun 1707. Tentera Maratha seramai 500,000 anggota terus mara dan menumpaskan kekuatan tentera Mughal di Delhi dan Bhopal, memaksa Empayar Mughal meninggalkan kedua-dua wilayah ini. Akhirnya, Empayar Maratha meluas dari Deccan di selatan hingga ke Delhi di utara India.

Semasa pemerintahan Maharaja Rajaram II pada tahun 1749, kota Ujjain yang terletak di tengah India ditadbir oleh pegawai empayar bernama Mahadji Scindia. Beliau terkenal sebagai tokoh yang memulihkan kuasa Maratha setelah empayar ini mengalami kalah teruk dalam Petempuran Ketiga Paniput melawan tentera Empayar Durrani dari Afghan (Afghanistan) pada 14 Juanuari 1761, setelah menjadi lefternan kepercayaan Peshwa, iaitu perdana menteri Maratha. Peshwa ketika itu ialah Madhavrao I.

Beliau berusaha membina kilang senjata api yang berpusat di kota Agra, bekas ibu kota Empayar Mughal. Kerana Mughal pernah menghasilkan senjata api di kota ini, Scindia mengambil peluang untuk membina kilang tersebut untuk memastikan bala tentera Maratha dibekalkan senjata api.

Pada waktu ini Syarikat Hindia Timur Inggeris (SHTI) telah lama bertapak di India sejak era Empayar Mughal lagi dan masuk campur urusan pentadbiran India bagi mengekalkan kuasa mereka selain menguasai perdagangan rempah-ratus. Setelah mengetahui niat Scindia di Agra, SHTI mengharamkan sebarang pegawai British berurusan dengan Scindia, apatah lagi menjadi tentera diketuai oleh Scindia supaya niat Scindia ingin membina kilang senjata api tidak tertunai.

Scindia tahu akan usaha SHTI mengekangnya untuk menunaikan usahanya kerana penjajah British ini risau akan usaha pemberontakan akan berlaku, padahal inilah apa yang Scindia usahakan iaitu menubuhkan organisasi tentera bersenjata api digelar ‘Deccan Invicibles’ atas nasihat pegawai tentera Eropah selain British, terutamanya pegawai tentera Belanda bernama Kolonel John Hessing.

KISAH SEORANG KOLONEL BELANDA DI INDIA

Kolonel John Hessing ialah pegawai tentera yang lahir pada tahun 1740 di tanah airnya, Belanda. Beliau kemudian tiba di India pada tahun 1764 dan berkhidmat kepada putera-putera India. Setelah lama mengembara dan berkhidmat di India, Hessing menyertai bala tentera Perancis yang diketuai oleh Komander De Boigne. Ketika itu Mahadji Scindia baru saja menjadi pentadbir kota Ujjain dan beliau memerlukan bantuan ketenteraan De Boigne untuk mengukuhkan kuasanya.

Setelah lama bertempur bersama bala tentera Perancis, Hessing mengundurkan dirinya setelah bertengkar dengan De Boigne. Beberapa tahun kemudian, Mahadji Scindia sendiri melantik Hessing sebagai pengawal peribadi Scindia pada tahun 1792, selain membenarkan Hessing mengetuai 4 buah batallion tentera Scindia. Pada tahun 1800, Hessing terpaksa bersara akibat sakit tua dan memberikan kuasa komandan 4 batallion tentera kepada anak lelakinya iaitu Kolonel George William Hessing.

Pada hari-hari pencen, Hessing berkhidmat sebagai pelayan tetamu elit seperti para pegawai British yang tiba di Agra, terutamanya Kubu Agra sama ada tujuan lawatan atau urusan kerajaan. Akhirnya, Hessing meninggal dunia pada 21 Julai 1808. Ketika ini beliau berusia 63 tahun. Kepergian Hessing begitu menyedihkan bagi isterinya iaitu Lady Anne Hessing, kemudian meminta untuk membina sebuah makam memorial untuk suaminya tercinta. Rekaan Taj Mahal dipilih untuk membina makam Hessing sebagai tanda cintanya isterinya kepada mendiang.

Makam ini dibina menggunakan batu pasir merah dengan gabungan gaya rekaan era Mughal bersama unsur binaan Eropah. Makam ini juga dibina di atas perkuburan Katolik Rom bernama Padretola. Perkuburan ini wujud pada tahun 1550-an, di mana komuniti orang Armenia beragama Kristian menetap di Agra semasa pemerintahan Akbar dari Empayar Mughal. Saiz Taj Mahal Merah ini sebenarnya kecil dari Taj Mahal milik Sultan Shah Jahan, namun perbelanjaan membina Taj Mahal Merah ini sebanyak 1 lakh Rupee, bersama dengan RM 447,600 sekarang!

Taj Mahal Merah sehingga kini masih boleh dilawati oleh pelancong tempatan dan luar negara, berkat Scindia menunaikan permintaan isteri mendiang Hessing. Hessing bukan sekadar pegawai yang telah lama berkhidmat di India selama 37 tahun, tapi kisahnya masih diingati kerana makamnya yang melambangkan cinta pasangan suami isteri Belanda yang tidak mengenal sempadan, seperti kuatnya cinta Shah Jahan kepada permaisurinya melalui pembinaan Taj Mahal.

Kalau anda berminat dengan sejarah Islam di India, kami nak cadangkan buku kami, MUGHAL: MUTIARA ISLAM DI INDIA. Boleh beli di Shopee kami di: https://bit.ly/3FcHqQw

RUJUKAN:

Arunansh B. Goswami. 1 March 2023. The Red Taj Mahal and the Dutch Hessings of India. Ancient Origins.

Theodoros, Karasavvas. 27 December 2016. India to Build Immense Statue, Twice the Size of the Statue of Liberty, of Medieval King Shivaji.  Ancient Origins.

Pearson, M. N. (February 1976). “Shivaji and the Decline of the Mughal Empire”. The Journal of Asian Studies.


Membetulkan Pandangan Umum Mengenai Manusia Prasejarah

Agama seringkali digunakan untuk membidas ilmu arkeologi. Seringkali artikel-artikel mengenai manusia prasejarah menerima persoalan seperti garisan masa bagi Nabi Adam as. Zaman-zaman prasejarah seperti Paleolitik, Neolitik dan Logam pula diketepikan dengan begitu dangkalnya. Dan hujah-hujah saintifik ketinggalan zaman pula digunakan sebagai sandaran, bahawasanya manusia prasejarah bukan manusia kerana tidak berakal. Gambar-gambar lukisan dijadikan senjata untuk mengatakan manusia prasejarah ialah beruk kerana terlalu berbulu.

Stigma ini telah lama dibetulkan. Agama sebenarnya tidak menafikan pandangan saintifik mengenai MANUSIA prasejarah. Neanderthal misalnya sudah terbukti berupaya dalam pelbagai kemahiran seperti memburu, bercucuk tanam dan meneroka. Malah mereka turut pintar dalam ilmu masakan, sehingga daging pun boleh dilembutkan dengan cara rebusan. Tahap kepintaran mereka masih lagi belum mencapai sebuah klimaks. Namun semakin lama, manusia prasejarah (yang sememangnya manusia meskipun berbeza spesis) dilihat mempunyai perasaan ingin tahu yang kuat.

Dalam tempoh 10 tahun menggali di Champ-Durand, Perancis, sekumpulan pengkaji menemui sebuah tengkorak lembu yang berusia lebih kurang 5,000 tahun. Lembu ini malangnya terkorban akibat sebuah tusukan di kepala. Selama 30 tahun, lubang pada tengkorak ini dipercayai berlaku akibat pergaduhan dengan lembu yang lain. Namun lubang tersebut bersaiz antara 6.4sm panjang dan 4.6sm lebar. Dan pada tahun 2012, Ramirez Rozzi dan Alain Froment mendapati lubang ini agak luar biasa.

Tusukan daripada tanduk lembu akan meretakkan tulang sekitar lubang tersebut. Namun tiada bukti keretakan dari luar atau dalam ditemui pada tengkorak lembu ini. Kesan-kesan penyakit turut tidak dapat dijadikan hujah, kerana sifilis dan tuberculosis bukan punca kejadian lubang tersebut. Menggunakan mikroskop elektron, pengkaji-pengkaji asal setelah sekian lama berpegang kepada teori yang salah mendapat sebuah kejutan.

Lubang tersebut mempunyai kesan kikisan yang selaras dengan perbuatan manusia. Tengkorak ini dilubangkan oleh manusia melalui proses yang sama seperti pembedahan otak kepada tengkorak manusia. Lembu ini tidak dapat dibuktikan hidup atau sudahpun mati semasa proses pembedahan. Tetapi jika hidup, lembu ini tentu sekali tidak selamat kerana tengkorak tersebut tidak menunjukkan kesan penyembuhan.

Tujuan pembedahan ini masih lagi bermisteri. Sememangnya pembedahan otak sudahpun ditemui dalam Zaman Mesolitik, sekitar 8,000 SM – 2,700 SM. Tetapi aktiviti ini dibuat kepada manusia, yang dijangka untuk tujuan rawatan penyakit epilepsi. Tidak pasti kenapa proses sama dibuat kepada lembu, jika benar ia berpenyakit.

Sekumpulan pengkaji menemui sebuah tengkorak lembu di tapak ekskavasi sekitar 1975-1985. Setelah menganalisis, mereka mendapati bahawa tulang lembu ini berusia 5000 tahun.


Sebab Tak Dapat Cucu, Ibu Bapa Di India Selamba Saman Anak

Satu perkara yang biasa ditanya kepada orang bujang ialah bila nak kahwin. Bila itu sudah dicapai, soalan cucu pula ditanya. Mungkin bagi sesetengah orang, itu bukan satu isu. Tetapi bagi pasangan ibu bapa di India, ketiadaan cucu selama enam tahun mendorong mereka menyaman anak mereka sendiri baru-baru ini.

Pasangan Sanjeev, 61, dan Sadhana Prasad, 57, melihat selepas membelanjakan sejumlah besar wang untuk membesarkan dan membiayai perkahwinan anak mereka Shrey Sagar, 35, maka cucu merupakan hadiah terbaik yang patut diberi kepada mereka. Saman difailkan di mahkamah Haridwar, Uttarakhand atas alasan isu ini mengganggu kesihatan mental mereka.

Haridwar, Uttarakhand | Parents move court against son&daughter-in-law, demand grandchildren/Rs 5 cr compensation.

They were wedded in 2016 in hopes of having grandchildren. We didn't care about gender, just wanted a grandchild: SR Prasad, Father pic.twitter.com/mVhk024RG3

— ANI UP/Uttarakhand (@ANINewsUP) May 11, 2022

Dalam keterangannnya di mahkamah, Sanjeev memberitahu dia telah membelanjakan semua wang simpanan untuk membesarkan Shrey. Ini termasuk membiayai pengajian di sebuah sekolah penerbangan di Amerika Syarikat pada 2006. Ini bagi merealisasikan impian Shrey bergelar juruterbang.

Selepas kembali ke India setahun selepas itu, dia meraih pekerjaan sebagai juruterbang. Bagaimanapun, krisis ekonomi 2007-2008 mengakibatkan Shrey kehilangan pekerjaannya. Ini memaksa Sanjeev dan Sadhana terpaksa menyokongnya dari segi kewangan selama lebih dua tahun.

Setelah keadaan kembali pulih, pasangan Prasad menjodohkan Shrey dengan seorang wanita bernama Shubhangi Sinha, 31, pada 2016. Mereka berharap menerusi perkahwinan itu, mereka mendapat cucu sebagai teman pada hari tua mereka. Untuk perkahwinan Shrey, pasangan Prasad bukan saja membiayai majlis resepsi yang mewah tetapi membiayai percutian bulan madu mereka.

Tetapi selepas enam tahun berkahwin, pasangan itu langsung tidak menunjukkan tanda mahu mendapatkan zuriat. Dan ini merupakan sesuatu yang mengecewakan buat pasangan Prasad yang ingin dipanggil nenek dan datuk oleh bakal cucu mereka. Ini tidak dibantu oleh kata nista orang sekeliling – situasi yang pasti menambah tekanan pada mereka.

Sehingga artikel ini ditulis, tiada maklum balas yang dibuat oleh Shrey terhadap saman yang dikemukakan ibu bapanya. Petisyen saman yang difailkan akan didengar di makhkamah pada 17 Mei ini.

Jadi, mengapa hal pelik ini berlaku di India? Rupanya, ia ada kaitan dengan persepsi perkahwinan di India. Menurut pakar antropologi sosial Profesor AR Vasavi, persepsi perkahwinan di India bukan berkisar tentang pasangan semata-mata. Sebaliknya, perkahwinan dianggap penyatuan dua buah keluarga dengan mengharapkan kehadiran cucu merupakan satu norma.

Tambah Prof Vasavi lagi, keluarga berhak meminta pasangan dikurniakan anak kerana di India, institusi perkahwinan melihat proses kelahiran sebagai sesuatu yang suci. Apabila seseorang itu berkahwin, maka pasangannya perlu melahirkan anak bagi meneruskan kesinambungan sesebuah keluarga, kasta dan masyarakat.

Selain itu, ia juga mempunyai hubungkait dari kos ekonomi sesebuah keluarga. Prof Vasavi menambah, para ibu bapa berharap selepas membelanjakan banyak wang untuk membesarkan dan memberi pendidikan terbaik kepada anak-anak, apa yang dimahukan mereka hanyalah seorang cucu. Dengan cucu, si anak dianggap telah memenuhi kewajipannya dari segi budaya kepada ibu bapanya.

Hal ini terpakai kepada semua orang di India dari golongan miskin hingga jutawan dan figura terkenal.  Mungkin ia sukar dipercayai tetapi ia turut ditekankan oleh jutawan terkenal Mukesh Ambani.

Menurut wartawan Ritu Agarwal, hal ini mula sensasi pada 2019. Ini selepas Ambani memberi ‘petunjuk besar’ kepada menantu barunya, Shloka, sudah tiba masanya keluarga Ambani mempunyai ahli keluarga baru. Mesej ini terkandung dalam satu video ucapan selamat hari jadi kepada menantunya itu. 18 bulan selepas itu, Shloka selamat melahirkan seorang bayi lelaki.

Mahkamah Agung India sememangnya mengiktiraf kewajipan moral dan undang-undang seorang anak kepada ibu bapanya termasuk menjaga mereka pada hari tua. Tetapi isu berkenaan kelahiran anak tidak semestinya tertakluk kepada wanita semata-mata. Ini kerana dalam sesetengah kes, si suami yang merasakan belum masa sesuai untuk membesarkan keluarga yang baru dibina.

Bagi Srishti (bukan nama sebenar), 28, dia merasa rimas bila ditanyakan hal sebegini. Kali pertama hal ini ditanya ialah enam bulan selepas perkahwinan dengan suaminya, seorang pengatur program komputer dilangsungkan. Tetapi kedua-duanya merasakan ini bukan masa sesuai untuk menambah anak. Sejak itu, hal ini dibangkitkan lebih tujuh kali setiap kali bertemu baik belah keluarganya mahupun keluarga mentuanya.

Ini kerana perkahwinan mereka merupakan perkahwinan yang diatur keluarga. Bagi mereka, lebih baik masa ini dihabiskan dengan mengenali dengan lebih rapat antara satu sama lain dan membina karier masing-masing. Selain itu, mereka juga harus bersedia dalam pelbagai aspek sekiranya mahu menyambut orang baru dalam keluarga.

RUJUKAN

Pandey, G. (2022, 15 Mei). Why an Indian couple is suing their son over grandchildren. BBC News.

Jackson, P. (2022, 14 Mei). Couple in India sue son for not giving them a grandchild. BBC News.


Takbir Raya Pertama Dalam Islam

Sudah sedia maklum bahawasanya takbir hari raya merupakan salah satu zikir yang dikumandangkan oleh umat Islam seluruh dunia setiap kali menjelma Aidilfitri dan Aidiladha. Perlu diketahui dalam setiap perayaan mempunyai sejarah dan peristiwanya. Kali ini, sempena menyambut ketibaan bulan Syawal, kita akan menelusuri sejarah takbir pertama yang dikumandangkan di dalam sejarah Islam.

1) Kenapa hari raya pada 1 Syawal dikenali sebagai Hari Raya Aidilfitri?

Kalimat ‘fitri’ itu sendiri bermaksud fitrah iaitu manusia (umat Islam) berjaya membawa diri mereka kembali ke pangkal fitrah. Fitrah itu bermaksud suatu permulaan bagi manusia yang pada awal sememangnya diciptakan dan dilahirkan dalam keadaan yang bersih dan suci daripada dosa.

Seperti mana juga manusia yang bersih daripada dosa pada bulan Ramadhan dengan melakukan pelbagai ibadah yang mendekatkan dirinya pada Allah swt dan ujian puasa yang Allah berikan kepada hambanya selama dalam bulan Ramadhan dihadapinya dengan keadaan yang tenang dan tawaduk. Hari raya Aidilfitri diistilahkan sebagai kemenangan rohani dan fizikal bagi umat Islam yang menghadapi bulan Ramadhan dengan mengikut segala perintahNya dan meninggalkan segala laranganNya.

2) Sejarah Takbir Raya.

• Perang Khandak (Parit) ataupun Perang al-Ahzab (Bersekutu) yang terjadi dalam bulan Syawal tahun ke-5 H dinyatakan, bumi Madinah menyaksikan sebuah peperangan yang berlaku di antara pasukan tentera Islam yang dipimpin oleh Rasulullah saw melawan dengan pasukan tentera kafir bersekutu pimpinan Abu Sufian. Pasukan kafir Quraish yang disertai oleh kebanyakan kabilah Arab yang memusuhi Rasulullah saw telah bergabung di bawah panji kota Mekah mengepung kota Madinah yang menjadi kubu pertahanan bagi Rasulullah saw dan umat Islam.

• Antara kabilah Arab yang bernaung di bawah panji pasukan kafir Quraish Mekah adalah:

1) Bani Fazara
2) Bani Qais ‘Ailan.
3) Bani Asyja’ Sulaim
4) Bani Sa’d.
5) Bani Asad.

• Pasukan di bawah komando Abu Sufian yang apabila dijumlahkan mencecah hampir 10 ribu tentera mengepung pasukan Islam yang seramai 3000 orang di luar kota Madinah. Berkat kecerdikan strategi yang diusulkan oleh salah seorang sahabat baginda iaitu Salman al-Farisi membuatkan pertahanan kota Madinah menjadi kuat dan stabil. Salman telah mengusulkan sebuah cadangan yang meminta Rasulullah saw dan pasukan Islam menggali tanah di bahagian utara kota Madinah untuk dijadikan parit yang berfungsi menghalang kemaraan tentera kafir Quraish. Ini kerana pada masa itu, hanya pertahanan di bahagian utara kota Madinah terbuka dan ini memudahkan pasukan kafir Quraish menyerbu masuk ke dalam pusat kota tanpa halangan.

• Pada masa ini juga, sekutu Rasulullah yang bertanggungjawab untuk menyediakan bekalan makanan dan senjata kepada tentera Islam semasa peperangan berlaku, iaitu bangsa Yahudi dari kabilah Bani Quraizah telah membeloti Rasulullah saw. Mereka mengikat perjanjian bersekutu dengan Abu Sufian dan berjanji akan menyerang pasukan Islam Madinah dari belakang. Baginda menghantar dua orang sahabatnya, Sa’ad dan Abdullah sebagai utusan kepada ketua Bani Quraizah untuk memujuk mereka kembali mengikat janji damai dengan Rasulullah saw. Tetapi permintaan Rasulullah saw ditolak mentah-mentah oleh ketua Bani Quraizah dan baginda berjanji akan menjatuhkan hukuman kepada mereka setelah tamat peperangan ini.

• Setelah itu, Rasulullah saw menghantar Naim bin Masud sebagai seorang pengintip ke kem pasukan Quraish Mekah. Naim bin Masud menjalankan muslihatnya dan berjaya memecah-belahkan persekutuan pasukan tentera Ahzab.

• Abu Sufian mula tidak keruan apabila pasukan bersekutu di bawah pimpinannya mula bergaduh sesama sendiri dan ada diantara kabilah itu menarik diri dari peperangan ini serta membawa pasukannya pulang ke tempat asal masing-masing. Rancangan Abu Sufian seterusnya adalah memerintahkan Yahudi Bani Quraizah untuk menyerang pasukan tentera Islam Madinah dari belakang pada malam Sabtu, tetapi perintah Abu Sufian ditolak oleh mereka kerana serangan itu direncanakan pada malam hari Sabtu dan keesokan harinya kaum Yahudi diwajibkan beribadah. Yahudi Bani Quraizah yang menjadi harapan terakhir Abu Sufian pada ketika itu tidak melancarkan serangan, sedangkan pada masa itu pertahanan pasukan tentera Islam Madinah mula goyah dan bekalan makanan mereka mulai berkurangan.

• Pada malam itu juga, setelah mencapai 10 hari kepungan pasukan Abu Sufian ke atas kota Madinah, maka Allah swt menghantar suatu bencana yang membuatkan keseluruhan pasukan Quraish Mekah hancur dan segala kelengkapan peperangan mereka musnah. Allah swt telah menghantar satu ribut taufan yang membawa butir-butir pasir yang mampu melumpuhkan sesiapa yang terperangkap di dalam ribut ini. Dicatatkan juga, ribut ini adalah sebuah angkatan perang malaikat yang turun dari langit membantu pasukan Islam Madinah.

• Pada pagi hari Sabtu, kesemua pasukan kafir bersekutu melarikan diri dan pulang ke tempat mereka masing-masing. Tentera Islam menyambut kemenangan ini dengan gembira.

• Sebaik kemenangan berpihak kepada pasukan tentera Islam, Rasulullah saw bersabda:

“Allahuakbar, bergembiralah wahai orang-orang Muslimin dengan kemenangan dan pertolongan daripada Allah swt.”

Tentera Islam pun melaungkan takbir sebagai tanda kesyukuran kepada Allah atas bantuan serta kemenangan yang diberikanNya. Maka, takbir raya yang kita dengari saban tahun ketika menjelang Aidilfitri adalah takbir yang sama dilaungkan oleh tentera Islam dalam peristiwa Perang Khandaq.

• Di antara kalimat yang ada di dalam takbir hari raya adalah:

(Tiada Tuhan melainkan Allah dan Dialah yang Esa)

(Dia membenarkan janjinya membantu orang Islam).

3. Wanasara’abdah.

(Dia membantu hambaNya)

4. Wa’azzaunja wahazamal ahzab wahdah.

(Dia memuliakan tenteranya melawan dengan menghapuskan tentera Ahzab).

Akhir kalam, betapa mulianya para sahabat dan umat Islam yang menyertai bersama Rasulullah saw mempertahankan agama Islam pada ketika itu sehinggakan memenangan mereka disebut-sebut oleh kita sehingga ke hari ini di dalam sebuah ayat zikir yang dilantunkan dua kali setiap tahun.

Wallahu’alam.

– TAMAT –


Rosli Dhobi Dan Rukun 13

Bagi penjajah Koloni British, mereka digelar “Pembunuh” tetapi bagi kami orang Sarawak merekalah “Pahlawan Sejati Sarawak” kerana apa yang mereka lakukan adalah untuk tanahair yang tercinta. Allahyarham Rosli bin Dhoby. Dan Rukun 13, mungkin namanya tidak perlu diperkenalkan lagi kerana sejarah ketokohannya tercatit dimana-mana sebagai antara pelopor revolusi kemerdekaan Sarawak dibawah cengkaman Kerajaan British Borneo suatu waktu dahulu.

Namun begitu berapa ramai yang benar-benar mengenali sejarah perjuangan mereka ini di dalam rentetan sejarah kemerdekaan Sarawak. Usianya ketika itu baru 17 tahun dan beliau seorang guru. Namun semangat juang bagi menentang British yang ingin kembali menguasai Sarawak selepas Perang Dunia Kedua cukup mengagumkan. Rosli Dhoby yang berjuang menuntut kemerdekaan Sarawak daripada British Borneo mati di tali gantung pada 2hb Mac 1950. Beliau didapati bersalah menikam sampai mati Gabenor British Borneo kedua Sarawak, Sir Duncan Stewart dengan menggunakan pisau “badek” di Sibu pada 3 Disember, 1949.

Anak muda Sarawak yang dilahirkan pada 1932 di Sibu menganggotai Gerakan Pemuda Melayu Sarawak (GPMS). Daripada GPMS inilah terbentuknya Rukun 13 yang ditubuhkan bagi menentang tindakan Rajah Ketiga Negara Sarawak iaitu Sir Charles Vyner Brooke yang berpantang arang mahu menyerahkan Sarawak kepada Pejabat Kolonial British di London selepas Perang Dunia Kedua pada tahun 1945. Ini kerana selepas peperangan itu, Sir Charles Vyner Brooke dikatakan sudah bosan memerintah dan ditambah lagi peperangan itu telah menyebabkan kerugian yang banyak akibat kemusnahan perang pada Sarawak Kingdom.

Sir Charles Vyner Brooke yang sememangnya terkenal sebagai pemerintah Sarawak Kingdom yang gemar bersosial dikatakan ingin menyerahkan Sarawak kepada Kerajaan Mahkota British dengan sedikit imbuhan. Tindakan ini sebenarnya telah menyebabkan kemarahan dan bantahan daripada orang Sarawak pada waktu itu kerana Sir Charles Vyner Brooke telah memungkiri janji iaitu untuk menyerahkan Sarawak kepada pemerintahan orang Sarawak sendiri. Sejajar dengan itu maka terjadilah apa yang dipanggil Gerakan Anti-Penyerahan Negara Sarawak 1946.

Rosli adalah salah seorang anggota kumpulan Rukun 13 dalam GPMS. GPMS yang menggabungkan pemimpin-pemimpin Melayu Sarawak diketuai oleh Datuk Patinggi Abang Abdillah iaitu salah satu pembesar Melayu Sarawak yang tersohor di zaman Sir Charles Vyner Brooke memerintah Sarawak Kingdom. Rukun 13 ditubuhkan di Jalan Queensway, Sibu, pada 21 Februari, 1949. Tujuannya ialah untuk menikam Sir Duncan yang amat tidak popular di kalangan masyarakat bumiputera Sarawak kerana bersikap angkuh terhadap mereka.

Rukun 13 telah memilih Rosli untuk menikam Sir Duncan tatkala Gabenor yang baru dilantik itu membuat kunjungan kerja ke Sibu pada Disember 3, 1949. Pada jam 9.30 pagi di hari itu, Rosli telah menikam perut Sir Duncan dengan pisau tradisi masyarakat Melayu Sarawak yang dipanggil Badik. Rosli dan Morshidi Sidik akhirnya ditangkap oleh anggota polis British Borneo pada waktu kejadian manakala rakan-rakannya yang lain telah diburu oleh pihak polis besar-besaran selepas kejadian tersebut.

Sir Duncan telah dihantar ke Hospital Sibu dan seterusnya ke Singapura untuk menerima rawatan rapi. Gabenor Sir Duncan akhrinya meninggal dunia 7 hari selepas kejadian iaitu pada tanggal 10hb Disember 1949.

Pada 2hb Mac 1950, Rosli dan Morshidi serta dua lagi rakan seperjuangan mereka, Awang Rambli Awang Matsaruddin dan Bujang Suntong telah dihukum gantung sampai mati di Penjara Kuching, Jalan Tabuan, Kuching. Mereka semua dikebumikan tanpa batu nisan di dalam kawasan penjara tersebut. Keempat-empat pejuang nasionalis Sarawak ini dikebumikan semula di Sibu pada 2 Mac, 1996, di Sibu, selepas upacara rasmi yang dihadiri oleh Yang Dipertua Negeri Sarawak kelima Allahyarham Tun Ahmad Zaidi Adruce Mohamad Noor yang juga suatu waktu dahulu antara sahabat mereka di Sibu, Sarawak.

Inilah sekelumit ruang informasi tentang Perjuangan Rosli Dhoby dan rakan-rakannya di dalam Rukun 13 daripada kami  untuk sumber perkongsian rakyat Malaysia. Rosli Dhoby dan rakan-rakannya di dalam Rukun 13 telah mengwujudkan satu fenomena ke arah perjuangan anti-penyerahan kepada Kerajaan British Borneo pada waktu itu. Merekalah pejuang Sarawak yang menjadi pencetus revolusi kemerdekaan Sarawak Bumi Kenyalang dan menjadi inspirasi kita rakyat Malaysia hari ini.


Menjawab Tuduhan Bekas Ahli DAP 13 Mei Ialah Konspirasi Tun Razak Rampas Kuasa

Tatkala ramai mahu mengambil pengajaran dari insiden 13 Mei agar ia tidak berulang kembali, ada pula yang menangguk di air keruh dengan melemparkan teori-teori mengarut tentang 13 Mei. Teori-teori sebegini bukan saja dianggap satu pembunuhan watak oleh ramai figura politik tetapi juga dianggap satu cubaan memberi versi baru sejarah 13 Mei 1969.

Cubaan rampasan kuasa?

Kua Kia Soong, seorang bekas ahli DAP dan aktivis sivil bagi pertubuhan Suara Rakyat Malaysia (SUARAM) menulis sebuah buku bertajuk 13 May: Declassified Documents on the Malaysian Riots of 1969.

Dalam buku yang diterbitkan pada tahun 2007, Kia Soong mendakwa peristiwa 13 Mei itu sebenarnya direncanakan oleh Allahyarham Tun Abdul Razak, Allahyarham Datuk Harun Idris dan Tun Dr Mahathir Mohamad sebagai sebahagian daripada plot rampasan kuasa secara senyap dari Almarhum Tunku Abdul Rahman.

Teori ini bersandarkan kepada keputusan Allahyarham Tun Razak meluluskan permit perarakan pengebumian yang diatur oleh Parti Pekerja dan elemen pro-komunis pada 9 Mei 1969. Ini berikutan ketika itu, beliau memegang peranan sebagai Menteri Dalam Negeri.

Tetapi tidak ramai tahu tanpa pengeluaran permit sekalipun, perarakan tersebut akan tetap dijalankan. Ini ditambah dengan sentimen anti-Melayu dan sentimen anti-pihak berkuasa yang membara akibat hasutan pemimpin-pemimpin pembangkang yang tidak bertanggungjawab.

Dan keputusan yang diambil Allahyarham Tun Razak bukanlah sesuatu yang mudah. Memandangkan pilihan raya berlangsung pada 10 Mei, perkara terakhir yang dilakukannya ialah menjejaskan trend undian terhadap Parti Perikatan. Sekiranya beliau enggan berbuat demikian, sudah pasti parti kehilangan lebih banyak undi pada hari pemilihan.

Dan satu fakta yang mungkin tidak disedari semua terutama Allahyarham Tun Razak dan Almarhum Tunku sendiri ialah tiada sebarang tindak balas awal dari orang Melayu walaupun diprovokasi berkali-kali. Jika benarlah beliau merancang sengaja membiarkan orang Melayu mengamuk sejurus selepas permit diberikan kepada penganjur, sejarah pasti akan menunjukkan sebaliknya.

Walaupun ketegangan kaum semakin memuncak disebabkan perarakan tersebut, tiada sebarang insiden berlaku dari 9 Mei hinggalah 12 Mei 1969. Justeru, teori yang mengatakan Allahyarham Tun Razak memberi permit kepada perarakan pengebumian bagi menggulingkan Almarhum Tunku Abdul Rahman merupakan sesuatu yang mengarut.

Lainlah sekiranya beliau memberi permit kepada parti-parti kerajaan mengadakan perarakan sama bagi meraikan kejayaan mereka selepas pilihan raya umum. Tetapi berdasarkan pelbagai laporan, semua perarakan bagi meraikan kejayaan parti masing-masing dianggap tidak sah dan tidak dibenarkan.

Almarhum Tunku Abdul Rahman sendiri dalam bukunya 13 Mei: Sebelum dan Selepas tidak bersetuju dengan perarakan yang dianjurkan Parti Buruh bagi menghormati mendiang. Tetapi selepas keluarga mangsa dan pemimpin Parti Buruh merayu kepada pihak polis, ia diteruskan dengan syarat ia mengikut laluan yang ditetapkan dan bilangan yang menyertai mestilah sedikit.

Dalam erti kata lain, ia seharusnya diuruskan seperti upacara pengebumian biasa lain. Namun, itu sama sekali tidak berlaku pada 9 Mei dan semua sedia maklum apa jenis provokasi yang dimainkan mereka hari itu.

Dan jika benarlah Tun Dr Mahathir atau nama mesranya Che Det merupakan sebahagian daripada perancang rampasan kuasa itu, maka mengapa semasa mesyuarat Majlis Kerja Tertinggi (MKT) UMNO, hanya beliau sahaja yang disingkirkan? Lihat coretan Tan Sri Zainuddin Maidin dalam bukunya Surat Dari Dr Mahathir tentang apa yang berlaku dalam mesyuarat itu. Baca petikan ini:

“Keruncingan hubungan Dr Mahathir dengan Tunku Abdul Rahman terus memperhebatkan lagi gelora politik tanahair terutama dalam kalangan orang Melayu selepas peritistiwa 13 Mei. Tunku menganggap surat Dr Mahathir kepadanya yang tersebar luas di seluruh tanahair sebagai memusnahkan seluruh pengorbanannya terhadap negara dan bangsa sejak 17 tahun lalu. Ini mendorong Tunku memberikan kata dua kepada Umno. Pilih “saya atau Dr Mahathir”.

Apabila Timbalan Presiden Umno, Tun Abdul Razak menyampaikan kata dua ini kepada mesyuarat MKT Umno di Sri Taman pada 12 Julai 1969, Harun Idris berkata, “Tun (Razak), kalau begitu, buat apa panggil mensyuarat ini, buang sahajalah Mahathir”. Pandangan beliau disokong kuat oleh Ketua Kaum Ibu Umno, Tan Sri Fatimah Hashim dan juga Pengerusi Pemuda Umno Negeri Kedah, Syed Nahar Shahabudin.

Tun Abdul Razak seterusnya memberitahu bahawa Dr Mahathir sebagai ahli MKT telah melanggar tatatertib parti kerana membuat kenyataan kepada umum tentang perkara yang sangat penting mengenai parti.”

Jika benar Allahyarham Datuk Harun merupakan sebahagian daripada plot berkenaan, mengapa beliau enggan mempertahankan Tun Dr Mahathir daripada dipecat parti? Malah, beliau juga yang merasakan tindakan menyingkirkan Tun Dr Mahathir satu langkah terbaik. Dan kalau ikutkan, rusuhan kaum dan kemurkaan Almarhum Tunku Abdul Rahman terhadap beliau merupakan dua insiden berbeza.

Saya ulang, dua INSIDEN BERBEZA. Kemurkaan Almarhum Tunku terhadap Tun Dr Mahathir hanya muncul pada pertengahan Jun selepas surat beliau yang ditulis secara peribadi kepada baginda menjadi surat terbuka. Surat inilah yang membawa kepada pemecatan Tun Dr Mahathir dari UMNO beberapa bulan selepas itu.

Dan Almarhum Tunku Abdul Rahman juga tidak pernah menuduh beliau sebagai dalang kekecohan pada 13 Mei. Malah, tiada sebarang bukti yang menunjukkan Allahyarham Tun Razak dan Allahyarham Datuk Harun sebagai dalang rancangan perarakan kejayaan dan kekecohan di Setapak, tempat bermulanya kekecohan insiden 13 Mei.

Justeru, untuk mengaitkan negarawan yang bertanggungjawab kepada kemerdekaan negara dengan insiden berdarah ini merupakan sesuatu yang mengarut.

MAGERAN

Dalam buku yang sama, Kia Soong turut menuduh Allahyarham Tun Razak cuba meminggirkan orang Cina dari pihak kerajaan pasca-13 Mei. Selain itu, aktivis SUARAM itu juga mendakwa beliau tidak mahu memberi ruang kepada tokoh-tokoh Cina berfahaman sederhana kerana mahukan kawalan penuh dalam kerajaan.

Semua dakwaan ini bersandarkan kepada satu dokumen yang kononnya telah dinyahsulitkan daripada satu sumber Agensi Perisikan Pusat (CIA) berkenaan kebimbangan mereka terhadap beliau.

Hakikatnya, sesiapa yang melihat senarai anggota MAGERAN mendapati nama Tun Tan Siew Sin dan Tun V.T Sambathan membentuk komposisi anggota majlis berkenaan. Walaupun pengundi Cina memutuskan untuk mengabaikan MCA, Allahyarham Tun Razak tetap memasukkan mereka dalam senarai anggota kabinet.

Perlu diingat, selepas MCA tewas teruk pada pilihan raya 1969, mereka tidak mahu dipilih sebagai anggota kabinet kerana merasakan menjadi punca kegagalan Parti Perikatan. Apa yang dilakukan beliau dilakukan demi kebaikan negara untuk jangka masa panjang.

Justeru, Parti Perikatan di bawah pimpinan Allahyarham Tun Razak dilihat mahu memperbaiki ketidakseimbangan ekonomi, menambahbaik semangat muhibah dan harmoni antara kaum yang terjejas akibat insiden berkenaan serta menghalang negara dari menjadi titik kecil dalam sejarah.

Kedua, jika benar Allahyarham Tun Razak mempunyai kecenderungan autokratik seperti didakwa Kia Soong, beliau boleh saja memanjangkan lagi tempoh darurat di bawah MAGERAN untuk satu tempoh yang tidak dinyatakan. Dan beliau boleh saja membuat usul menyingkirkan Almarhum Tunku Abdul Rahman semasa mesyuarat MKT sama yang membawa kepada pemecatan Tun Dr Mahathir.

Tetapi perkara tersebut tidak berlaku dan ini merupakan satu lagi fitnah yang mencemarkan nama baik beliau. Dan jika Kia Soong cuba pula menggunakan sudut hubungan kurang enak Allahyarham Tun Razak-Almarhum Tunku Abdul Rahman, hakikatnya hubungan mereka sentiasa baik walaupun diuji dengan insiden 13 Mei.

Malah dalam bukunya 13 Mei: Sebelum dan Selepas, baginda merasakan beliau orang terbaik yang boleh mengendalikan MAGERAN. Malah mereka berdua sentiasa berhubung bagi memastikan tempoh yang dianggap mencabar dalam tempoh 12 tahun kemerdekaan negara dapat dilalui tanpa sebarang insiden.


Raja Gila Yang Sangka Dirinya Kaca

Selama beberapa abad bermula abad ke-14, Eropah dihantui oleh satu fenomena aneh yang dikenali sebagai delusi kaca. Delusi kaca di sini ialah penghidapnya menyangka kepala, leher, lengan atau seluruh badan mereka diperbuat daripada kaca sekaligus memerlukan mereka berhati-hati dalam sebarang tindakan mereka – kononnya nak elak diri mereka pecah.

Salah seorang individu yang dihantui gangguan mental sebegini ialah pemerintah Perancis abad ke-14, Raja Charles VI. Charles VI menaiki takhta 1380 semasa berusia 11 tahun tetapi hanya berpeluang memerintah sepenuhnya kira-kira lapan tahun kemudian.  Pada awalnya, baginda menunjukkan kewibawaannya sebagai seorang pemerintah yang bijak termasuk mengurangkan kerenah birokrasi rakyat.

Tetapi semua itu berubah pada 1892 apabila Charles VI jatuh gering. Pengkaji sejarah percaya kegeringan baginda berpunca akibat skizofrenia dan merupakan antara insiden pertama yang direkodkan sepanjang hayatnya.

Selepas pulih, Charles VI menyangka dirinya diperbuat daripada kaca dan tidak akan bergerak tanpa sebarang bentuk sokongan yang dipasang pada pakaian baginda. Hal ini turut diulas oleh Paus Pius II dalam bukunya yang berjudul Commentaries. Dalam buku tersebut, beliau menyifatkan masalah mental yang dihadapi baginda semakin buruk dari hari ke hari. Malah, pakaian Charles VI turut dipasang dengan rod-rod besi kononnya dapat menyokong diri baginda yang lemah dan mengelakkannya daripada pecah.

Situasi kesihatan mental baginda memaksa satu majlis pemangku raja dibentuk setahun kemudian. Bagaimanapun, pembentukan majlis ini menyaksikan berlakunya perebutan kuasa dalam kalangan kerabat diraja Perancis termasuk antara sepupu Charles VI, John Si Berani (John the Fearless) dengan adinda baginda, Louis I, Duke of Orleans.

Situasi ini tidak dibantu dengan perbalahan kerabat diraja Perancis dengan Duke of Burgundy ketika itu, Philip Si Baik (Philip the Good) lebih-lebih lagi selepas bapanya, John Si Berani dibunuh oleh kesatria Charles VII (pewaris takhta dan putera Charles VI), Tanneguy de Chastel pada September 1419. Akibatnya, konflik ini segera diambil kesempatan oleh Raja Henry V dari England dan membawa kepada kekalahan Perancis di Agincourt empat tahun sebelumnya.

Walaupun konflik tamat dengan Perjanjian Troyes pada 1420, sebahagian besar utara Perancis termasuk Paris dikawal oleh pakatan England-Burgundy. Dengan puteranya Charles VII berada di Bourges, Charles VI mangkat di Paris pada Oktober 1422. Charles VII kemudiannya berjaya mengusir England keluar dari Perancis dan memeterai Perjanjian Arras pada 1435.

Charles VI bukan satu-satunya figura terkenal yang berdepan masalah delusi kaca. Penulis dan puteri Raja Ludwig I of Bavaria, Puteri Alexandra Amalie juga berdepan masalah sama. Wanita itu bukan saja berjalan berjengket-jengket tetapi berhati-hati semasa berpusing – seolah-olah tidak mahu disentuh oleh sesiapa.

Bila ditanya sebab tingkah lakunya itu, Puteri Alexandra memberitahu baginda telah menelan piano yang diperbuat daripada kaca. Piano tersebut kini berada dalam badannya dan didakwa masih dalam keadaan baik. Puteri Alexandra menambah atas sebab itu, baginda perlu berhati-hati kerana jika piano ini pecah, ia akan membunuh baginda.

Jadi, bagaimana delusi kaca ini boleh timbul? Pengkaji psikologi percaya ia merupakan satu bentuk penjelasan betapa terdedahnya mental si penghidap apabila berada dalam kedudukan orang yang berkuasa. Ringkasnya, ia merupakan analogi sensitiviti mental mereka dan keinginan agar ditinggalkan bersendirian.

Analogi ini lebih senang diterangkan menerusi catatan dua pakar perubatan abad ke-16, Alfonso Ponce de Santa Cruz (doktor diraja Raja Philip II (Sepanyol)) dan Andre du Laurens (doktor diraja Raja Henry IV (Perancis)). Mengikut kedua-duanya, terdapat seorang bangsawan yang tidak didedahkan identitinya mendakwa dirinya ialah pasu kaca. Di sebalik keadaannya, si polan merupakan seorang yang bijak dan fasih berkata-kata.

Kerana percaya dirinya pasu kaca, dia suka baring atas katil jerami sebagai cara melindungi diri. Bosan dengan kerenahnya itu, doktor diraja yang merawatnya itu membakar katil jerami dan mengarahkan pintu biliknya dikunci. Sebaik menyedari apa yang berlaku, si polan ini mengetuk pintu meminta agar dirinya dilepaskan. Sebaik dilepaskan, si polan mengakui dirinya bukan pasu kaca tetapi orang yang menderita dari segi mental.

Walaupun kali terakhir delusi kaca direkodkan pada abad ke-19, terdapat kes pesakit mengadu diri mereka diperbuat daripada kaca pada abad ke-20 dan ke-21. Ini termasuk kes seorang pesakit psikiatri dari Belanda yang mendakwa dirinya diperbuat daripada kaca.

Obsesi terhadap objek atau teknologi baru bukan sesuatu yang baru dan banyak kali direkodkan dalam sejarah. Selain kaca, wujud juga delusi yang dikaitkan dengan tembikar atau pada zaman moden, mikrocip pada otak. Yang pasti, walaupun orang sebegini menyangka dirinya diperbuat daripada kaca tetapi sekurang-kurangnya, hati mereka bukan hati kaca.

RUJUKAN

Strom, C. (2022, 31 Mei). Troubled King Charles VI of France Believed He Was Made of Glass. Ancient-Origins.

Meares, H. (2018, 29 Ogos). The Delusion That Made Nobles Think Their Bodies Were Made of Glass. History.


Kenapa Dolar Singapura Dan Dolar Brunei Miliki Nilai Yang Sama?

Kepada insan yang tinggal di selatan tanah air pasti mengetahui dolar Singapura begitu berharga.

Malahan ramai yang sanggup bekerja di sana demi mendapatkan pendapatan 3 kali ganda apabila ditukarkan dengan ringgit Malaysia.

Namun begitu, tahukah anda dolar Brunei juga boleh digunakan di Singapura dan sama juga seperti sebaliknya.

Tukaran nilai antara kedua-dua mata wang ini juga sama tanpa ada sebarang kejatuhan dan kenaikan nilai. Macam mana perkara seumpama ini boleh terjadi?

Semuanya bermula pada tahun 1967 apabila kedua-dua negara ini menandatangi Perjanjian Pertukaran Mata Wang Singapura-Brunei (CIA).

Pelaksanaan perjanjian tersebut juga adalah untuk meminimumkan kos transaksi dan memudahkan perdagangan & pelaburan diantara kedua-dua negara tersebut.

Dibawah perjanjian tersebut, pihak The Autoriti Monetari Brunei Darussalam (AMBD) dan Monetari Autority of Singapore (MAS) akan wang yang dikeluarkan oleh kedua-dua negara.

Setiap pertukaran mata wang di antara dua negara itu juga tidak akan dikenakan sebarang caj.

Apa yang menariknya pada peringkat awal perjanjian tersebut, Malaysia juga terlibat kerana persamaan yang wujud dengan Singapura dan Brunei terutama aspek penjajahan.

Bagaimana pula, perjanjian pertukaran mata wang antara tiga negara ini boleh bermula? Pada abad ke-20 negeri-negeri selat telah mengeluarkan mata wangnya sendiri iaiu dolar selat dan turut digunakan di Brunei

Apabila Malaysia mencapai kemerdekaan pada 1957, negara itu cuba mengeluarkan mata wang sendiri. Brunei yang pada ketika itu berada dibawah pentadbiran British juga berusaha ke arah itu.

Singapura pula terus ingin berkongsi mata wang dengan Malaysia ekoran hubungan perdagangan dan ekonomi yang telah terjalin sejak sekian lama.

Maka perjanjian pertukaran mata wang telah dibuat antara Singapura, Brunei dan Malaysia bagi mengeratkan lagi hubungan ekonomi.

Walau bagaimanapun, ianya tidak bertahan lama apabila Malaysia keluar daripada perjanjian ini pada tahun 1973.

Hal ini dikatakan berpunca daripada perjalanan ekonomi yang berbeza antara kedua-dua buah negara.

Memasuki era 70-an, ekonomi Singapura sangat berkembang pesat manakala ekonomi Malaysia pula sangat bergantung kepada eksport komoditi seperti getah dan timah.

Bukan itu sahaja, Singapura juga secara agresif telah memperkenalkan dasar yang agak liberal untuk menarik pelaburan langsung asing.

Malaysia pula pada ketika itu masih lagi tersekat dalam ekonomi berasaskan kaum dan identiti.

Perkembangan tersebut bikin kedua-dua ekonomi terpisah lantas membuat Malaysia mengundurkan diri daripada perjanjian tersebut.

Walau bagaimanapun, perjanjian itu masih lagi dipegang teguh oleh Singapura dan Brunei sehinggalah ke hari ini. Itu sebab mengapa mata wang kedua-dua negara tersebut miliki nilai yang sama.

Bayangkan jika Malaysia tidak keluar daripada perjanjian tersebut, mungkin mata wang kita sama nilai dengan dolar Singapura dan dolar Brunei.


Misteri Mumia Ikan Duyung Jepun

Di Kuil Enjuin, Asakuchi, terdapat satu objek aneh yang menjadi sembahan penduduk tempatan selama ratusan tahun. Jika diamati betul-betul objek yang terkandung dalam kotak berkenaan, ia kelihatan seperti mumia ikan duyung!

Tidak diketahui bagaimana kuil itu mendapat mumia berkenaan. Tetapi mengikut kisah yang dicoret pada sehelai nota, makhluk yang didakwa ikan duyung itu ditangkap nelayan sekitar wilayah Tosa (kini Kochi) antara tahun 1736 hingga 1741.

Mumia ini kemudiannya dibeli dan dimiliki oleh keluarga Kojima dari wilayah Bingo-Fukuyama. Ia kemudiannya beberapa kali mengalami pertukaran pemilik selepas Zaman Pemulihan Meiji (1868 hingga 1912).

Kuil Enjuin bukan satu-satunya kuil yang menjadikan mumia ikan duyung sebagai objek penyembahan. Selain Enjuin, kuil di Gunung Koyasan, Wakayama dan Pulau Amami-Oshima, Kagoshima turut mempunyai objek sama.

Dengan haiwan berstatus kriptozoologi seperti ini, agak sukar mengetahui sama ada mumia tersebut sebenarnya asli atau tidak. Justeru, bagi menjawab persoalan ini, seorang ahli lembaga Persatuan Cerita Rakyat Okayama bernama Hiroshi Kinoshita mencadangkan agar mumia ikan duyung ini diperiksa dan dianalisis.

Cadangan tersebut dibangkitkan Kinoshita selepas membaca buku-buku peninggalan sejarawan alam semulajadi Kiyoaki Sato. Sato yang berasal dari Satosho dipercayai menulis ensiklopedia Jepun pertama berkenaan yokai (makhluk-makhluk ghaib) yang muncul dalam banyak cerita rakyat Jepun.

Antara makhluk yang disebut dalam ensiklopedia ini seperti kitsune (musang berekor sembilan), amabie (yokai persis ikan duyung) dan tengu (semangat hutan dan gunung-ganang). Selepas mendapat tahu kewujudan mumia tersebut di Eunjin, Kinoshita menghubungi pihak kuil dan Universiti Sains dan Kesenian Kurashiki untuk kajian berkenaan.

Selepas mendapat lampu hijau daripada pengurusan kuil, mumia itu dibawa ke hospital veterinar universiti pada 2 Februari lepas bagi membolehkan imbasan CT dijalankan ke atasnya. Pemeriksaan fizikal mendapati ia mempunyai badan manusia tetapi mempunyai badan ikan pada bahagian bawahnya.

Bila diamati, ia seperti menjerit berdasarkan kedudukan tangan pada mulutnya. Selain mempunyai kuku dan gigi, mumia tersebut turut mempunyai rambut pada bahagian kepala dan sisik pada bahagian bawah badan. Panjang mumia kira-kira 30 cm.

Di pihak Kurashiki, kajian mereka akan tertumpu kepada iktiologi dan analisis DNA. Sementara Kinoshita pula akan meneruskan kajian dengan meneliti kisah-kisah rakyat Jepun berkenaan ikan duyung.

Yang pasti bagi penjaga kuil Kozen Kuida, 60, mumia tersebut persis amabie yang dikatakan mempunyai kuasa menghalau wabak penyakit. Penduduk tempatan banyak menyembah mumia ini dengan harapan ia dapat mengurangkan kesan pandemik Covid-19. Kuida juga berharap menerusi kajian ini, ia menjadi rekod saintifik sebagai tatapan generasi seterusnya.

RUJUKAN

Ozawa, K. (2022, 19 Februari). Scientists try to unravel mystery of eerie ‘mermaid mummy’. Asahi Shimbun.

Sumber gambar: Kunio Ozawa


K-On!: Al-Kisah Pencetus dan Ikon Zaman Kegemilangan Baru Anime

Saya masih ingat lagi pada tahun 2010, iklan pertama K-On! mula muncul di saluran Animax. Dari iklan tersebut, saya meneka kisah anime ini hanyalah tentang kehidupan 4 (kemudiannya 5 – Azusa) pelajar perempuan berkenaan kelab muzik mereka. Turut disertakan sekali dengan iklan itu ialah peluang untuk memenangi gitar elektrik berjenama Gibson les Paul berwarna hitam putih. Buat mereka yang tak tahu, jenama Gibson bagi gitar adalah seperti BMW bagi kereta. Jenama kelas tinggi.

Sebagaimana budak remaja yang bosan di rumah, saya mengambil keputusan untuk menonton anime berkenaan. Apa yang saya tak tahu waktu tersebut ialah, anime ini akhirnya menjadi ‘game changer’ bagi industri animasi Jepun, dan sampai sekarang pengaruhnya wujud dan menjadi lagenda ikon anime bagi era sekarang.

Anime tersebut, K-On! (dan juga K-On!! bagi musim kedua) mengisahkan tentang kehidupan seharian ahli kelab muzik ringan Sakuragaoka daripada tahun pertama mereka hinggalah ke hari graduasi. Sebagaimana artikel saya berkenaan hasil kerja KyoAni, saya akan sertakan banyak media jenis GIF untuk tunjukkan hasil sinematografinya. Keseluruhan media berdasarkan K-On! adalah hak milik Kyoto Animation, Pony Canyon dan yang terlibat dengannya.

Sebelum kita bermula jauh, saya mahu mendefinisikan genre yang dibawa oleh anime ini, yakni Moe dan Slice of Life. Moe dari sudut takrifan bahasa Jepun bermaksud comel, ‘innocent’ dan ‘adorable’. Slice of Life, atau SoL sebagai singkatan, merujuk kepada trope sastera berkenaan kisah seharian dan selalunya tak mempunyai plot berat. Apabila kita gabungkan kedua jenis trope ini, maka kita akan dapat trope CGDCT. Cute Girls Doing Cute Things.

Dari sudut sejarah analisa trope dalam industri animasi Jepun, kita sudah pun mempunyai beberapa contoh terkenal anime yang menggunakan resepi CGDCT. Antara contoh anime-anime berkenaan ialah Azumanga Daioh dan Lucky Star. Namun, resepi ni meledak dahsyat selepas K-On! muncul. Anime-anime yang mempunyai motif sama menjadi popular dan bercambah seperti cendawan. Kita mula mendapat anime seperti Hyouka dan Oregairu (My Teen Romantic Comedy SNAFU) yang menjadi nama besar dalam genre anime SoL.

Juga, tema muzik yang merupakan tulang belakang kepada anime K-On! telah membawa anime bergenre idol seperti iDOLM@STER dan Love Live! dihasilkan pada sekitar tahun yang sama, serta menjadi gergasi industri hiburan Jepun. Macam mana anime yang berdasarkan komik 4 panel berkenaan kisah seharian ahli kelab muzik, yang langsung tak mempunyai plot, dengan penceritaan yang mendatar, boleh menjadi ikon budaya pop anime, membawa industri beratus juta USD kepada Jepun dan cetuskan era anime CGDCT? Jawapannya terletak pada studio animasi K-On! itu sendiri, Kyoto Animation (KyoAni).

Sebelum kita melonjak jauh kepada perihal KyoAni dan K-On!, saya ingin menyentuh sedikit tentang apa yang menyebabkan anime/manga menjadi aset kebudayaan pada masyarakat Jepun. Saya akan sentuh benda ni dengan terperinci pada artikel yang lain tapi buat masa ini, inilah rumusan saya:

1) Ia senang dikenalpasti dan mudah dihadam oleh orang ramai dengan cepat
2) Ia meninggalkan kesan terhadap masyarakat lokal dan global
3) Mempunyai ‘point of culture’ yang bertindak sebagai aset kebudayaan.
Contoh paling mudah yang boleh dilihat ialah anime One Piece.

1) Rata-rata generasi sekarang kenal dan tahu tentangnya.
2) Industri berdasarkan One Piece dianggarkan melebihi beratus-ratus juta USD. Pendapatan bersih per tahun Eichiro Oda, penulis/pelukis One Piece sahaja dah mencapai USD 20-30 juta.
3) One Piece mempunyai muzium dan taman tema yang bertindak sebagai ‘point of culture’.

Dalam kebanyakan kes, kriteria 1 dan 2 mudah dicapai oleh mana-mana anime/manga yang popular. Namun, kriteria 3 hanya dapat dicapai oleh sesetengah anime/manga yang sangat berpengaruh. Kriteria 3 ini penting dalam klasifikasi aset kebudayaan yang saya cerita di sini kerana ia menjadi bahan eksport budaya Jepun kepada dunia global. Untuk mencapai kriteria ketiga ni, anda memerlukan anime bertaraf lagenda budaya pop seperti K-On! dan Evangalion hinggalah ke taraf ‘khazanah negara’ seperti hasil karya Ghibli, Dragonball dan JoJo’s Bizarre Adventure.

Jadi, apa hujah yang membuktikan K-On! ni memenuhi kriteria-kriteria di atas sebagai ikon dan aset kebudayaan Jepun? Di sini disertakan senarai pencapaiannya:

• Pada tahun 2011, siri K-On! menjadi francais TV Jepun pertama yang memegang rekod jualan BDs (Blu Ray discs) sebanyak 500,000+, sekaligus menjadi siri anime dengan jualan BDs terbaik pada waktu itu.

• Album muzik anime ini, K-On! Houkago Tea Time I mencapai jualan CD sebanyak 67,000 salinan, sekaligus mendapat kedudukan pertama dalam Oricon Weekly Chart (Billboard versi Jepun) pada bulan Julai, 2009. Menariknya, album ini ialah album karakter anime pertama yang dapat mencapai tahap ini.

• Album seterusnya, K-On! Houkago Tea Time II memecahkan rekod lama dengan hasil jualan sebanyak 127,000 salinan, dan sekali lagi mendapat kedudukan pertama pada bulan Oktober, 2010.

• Lagu tema pembukanya, ‘Cagayake! Girls’ dan ‘Don’t Say Lazy’ mencapai taraf jualan Platinum (jualan sebanyak 250,000 salinan lagu) dan ‘Utauyo! Miracle’ pula mencapai taraf Gold (100,000 salinan lagu).

• Pada tahun 2009, sekolah yang menjadi sumber inspirasi kepada anime ini diubah menjadi muzium sebagai aset kebudayaan dan sampai sekarang masih lagi menjadi destinasi popular bagi peminat anime. Ingat tak saya cerita tentang kriteria ketiga?

• Pada tahun 2011, akhbar Jepun The Sankei News melaporkan terdapat peningkatan mendadak terhadap jualan gitar elektrik pada waktu tersebut. Akhbar tersebut kemudiannya mengkreditkan peningkatan jualan gitar ini kepada populariti K-On! serta kumpulan idol AKB48.

• Disebabkan sambutan yang tinggi terhadap muzik, sebuah ‘live concert’, K-ON! Live Event ~Come with Me!!~, di mana semua pelakon suara ahli kelab K-On! bermain sebagai ahli kugiran dan bernyanyi sekali telah diadakan.

• Jualan terkumpul produk K-On! pada tahun 2011 disahkan sebanyak USD 192 juta. Ini adalah sebelum filem K-On!! dikeluarkan.

Anime ini juga mendapat pujian daripada pihak pengkritik berdasarkan anugerah yang dimenangi mereka seperti anime terbaik (Tokyo Anime Award, 2010 dan 2011)(Anime Grand Prix,2009), lagu tema terbaik (Animation Kobe, 2009), filem terbaik (Animation Kobe, 2012) serta pelakon suara mereka yang memenangi pelbagai anugerah seperti persembahan muzikal terbaik dan pelakon suara terbaik (Seiyu Awards, 2009 dan 2010). Oh ya, segala jeis maklumat pencapaian yang saya tulis di atas adalah ringkasan daripada pencapaian sepenuhnya.

Menariknya, kebanyakan orang kuat yang terlibat dalam penghasilan anime ini adalah muka-muka baru dan yang kemudiannya menjadi terkenal dan diiktiraf dalam industri anime/manga sebagai bakat-bakat baru. Pelakon suara seperti Toyosaki Aki (Hirasawa Yui) dan Takesatsu Ayana (Nakano Azusa) waktu sekarang adalah antara nama nama terkenal. Nama penggubah lagu K-On!, Tom H@ck juga sekarang dikenali nama besar dalam dunia muzik Jepun.

Studio KyoAni yang baru nak menapak akhirnya menjadi nama gergasi pasca K-On!. Walau bagaimanapun, semua benda ni tak sah kalau saya tak ceritakan tentang lahirnya pengarah genius bernama Naoko Yamada dan ya, ini adalah karya anime penuh pertama yang diarahnya. Dari sinilah bermulanya cerita bagaimana K-On! boleh menjadi terkenal. Semua ini terjadi disebabkan sentuhan magis Naoko Yamada dan barisan kru KyoAni yang berbakat.

Seperti yang saya pernah tulis dalam artikel sebelum ini (rujuk https://www.thepatriots.asia/kyoto-animation-kesan-dasar-sosialisme-terhadap-studio-anime/), KyoAni dikenali sebagai antara studio animasi dengan dasar bekerja yang bagus. Disebabkan dasar-dasarnya, maka barisan pekerjanya dipenuhi dengan orang-orang yang berbakat. Sebagaimana studio animasi lain yang terkenal, KyoAni juga mempunyai ‘signature style’ tersendiri yang menjadikan mereka unik dan berkualiti tinggi. Antara ‘signature style’ tersebut ialah ‘rule of third’ dan ‘art of subtleties’.

Gabungan ini selalunya mewujudkan teknik penceritaan yang realistik dan ‘cinematic’. Pada awalnya, teknik ini tak begitu ketara pada zaman awal KyoAni. Namun, bermula daripada siri Clannad, teknik ni semakin ketara. Kemudiannya, kita mendapat anime seperti Suzumiya Haruhi no Yuutsu, Love, Chunibyo & Other Delusions dan seterusnya. Hal ni sekaligus mewujudkan asas kepada ‘signature style’ Kyoani-esque. Pengarah yang berpengaruh dalam melahirkan Kyoani-esque ini yakni Ishihara Tatsuya, juga merupakan pengarah kepada anime yang saya sebut sebentar tadi, telah mengenal pasti seorang animator berbakat dan kemudiannya menjadikannya sebagai anak didik beliau. Beberapa tahun lepas itu, animator tersebut telah dipilih untuk menjadi pengarah penuh dan karya anime tersebut mengukuhkan 100% teknik Kyoani-esque secara keseluruhannya. Pengarah Naoko Yamada dan K-On!

Dalam satu temubual, Yamada menyebut:

“Saya nak cipta sesuatu di mana mereka ini (merujuk kepada Yui dan rakan-rakannya) rasa seperti manusia. Contohnya, bunyi tapak kaki Yui menghentak lantai, sewaktu dia memakai seluar ‘tights’, atau bunyi mereka bernafas. Ia adalah kerja menjadi obses dalam mewujudkan sensasi realistik.”

“Bahasa, visual dan bunyi…apabila penonton merasai semua ini sekaligus, hati mereka akan tersentuh.”

“Anime ialah kerangka-kerangka berkenaan sesuatu yang manusia cipta untuk berkomunikasi. Proses animasi tersebutlah yang menggerakkan hati manusia. Jangan sesekali kita lupa benda ni dalam mencipta sesuatu.”

Dari sini, Yamada menceritakan tentang teknik ‘art of subtleties’ berkenaan K-On! Dan anime KyoAni lain secara amnya. Namun, Yamada telah membawa teknik ke tahap batasannya. Demi mewujudkan suasana yang lebih realistik, apa yang Yamada perlukan hanyalah bahasa badan. Contoh paling mudah bagi ini ialah dengan perhatikan gif di bawah:

Sekiranya anda perhatikan cara mereka melompat, anda boleh meneka personaliti masing-masing. Mio yang merupakan pelajar contoh di sekolahnya melompat dengan bagus. Azusa yang mengidolakan seniornya, Mio, cuba untuk meniru lompatan beliau tapi gagal. Yui merupakan seorang ‘airhead’ dan juga protagonis utama, maka lompatan dia ialah lompatan terakhir tapi cemerkap.

Ritsu ialah suka bermain-main, jadi lompatan dia pun main main. Mugi pula orang kaya elit yang suka pada benda-benda marhaen, jadi cara lompatan dia macam seorang fangirl sebab tengok kawan-kawan dia buat macam ni. Mungkin yang Mugi tu payah nak teka, tapi kebanyakan personaliti mereka semua ni dapat dilihat berdasarkan bahasa badan mereka sahaja.

Oleh sebab itulah, Yamada juga dikenali sebagai ‘method director’. Teknik beliau lebih kepada ketelitian terhadap benda yang nampak remeh, tapi memberi nyawa kepada watak-wataknya seperti GIF di atas. Bagi mereka yang tak tahu, Naoko Yamada ini juga merupakan pengarah kepada filem animasi Koe No Katachi (A Silent Voice).

Pencapaiannya terhadap K-On! hinggalah Koe No Katachi ni secara tak langsung menjadikan namanya sama tinggi dengan Makoto Shinkai (Your Name). Kedua-dua mereka ini dianggap sebagai ‘Miyazaki era sekarang’. Ya, Miyazaki yang dimaksudkan di sini ialah pengarah genius studio Ghibli yang menghasilkan karya seperti The Spirited Away.

Ok, saya sudah selesai bercerita tentang teknik arahan dan penceritaan. Sekarang saya nak masuk tentang karakter dalam anime ini sendiri. Kita mempunyai 5 watak utama yang menjadi teras anime ini yakni Hirasawa Yui (lead singer, lead guitarist), Akiyama Mio (co-singer, bass guitarist), Tainaka Ritsu (drummer) dan Kotobuki Mugi (keyboardian). Tahun seterusnya, mereka memperoleh Nakano Azusa (rhythm guitarist) sebagai ahli terbaru mereka. Namun, protagonis terutama anime ini ialah Hirasawa Yui dan perjalanannya sebagai seorang ahli kelab muzik ringan.

via GIPHY Gambar: Babak Yui pada episod pertama

Pada awalnya, kita dikenalkan Yui sebagai seorang yang cemerkap dan kelihatan agak ‘slow’. Malah, antara sebab utama kenapa dia masuk kelab muzik ringan ini ialah dia ingat main muzik ni setakat main kastanet.

Pada episod seterusnya, kita ditunjukkan bahawa Yui ni bukannya tak bijak, tapi tak fokus dalam melakukan sesuatu. Kita kerap kali ditunjukkan babak yang memaparkan Yui yang selalu hilang fokus seperti bermain dengan kucing walaupun sebelum itu dia tengah berlari ke sekolah kerana lambat. Juga, dia mendapat keputusan peperiksaan yang teruk, tapi mendapat keputusan markah 100% selepas dia mengambil semula peperiksaan tersebut selepas fokus.

Sebelum dia memasuk kelab muzik ringan, Yui langsung tak mempunyai matlamat mahupun fokus dalam kehidupannya. Namun, kehidupannya mula berubah setelah dia mula mempunyai matlamat dan fokus – menjadi gitaris yang bagus. Pada episod pertama musim pertama (K-On!), dia merupakan pelajar baru yang cemerkap, ‘bubbly’ dan tak mempunyai sebarang matlamat. Pada episod pertama musim kedua (K-On!!), kita ditunjukkan babak di mana Yui berjalan terus ke sekolah, mara ke bilik kelab dan berlatih main gitar.

Ini ialah Yui pada zaman senior tahun ketiga. Dia masih lagi merupakan seorang yang cemerkap, tapi sudah mempunyai fokus. Disebabkan ini, musim kedua K-On!! pula memfokuskan terhadap interaksi ahli junior mereka, Azusa dengan seniornya yang bakal bergraduasi.

via GIPHY Gambar: Situasi slapstik biasa oleh Mio dan Ritsu.

Sepanjang anime ini ditayangkan, kita mula melihat sifat dan perwatakan yang ada dalam K-On!. Kita ditunjukkan dengan sifat pemalu Mio sang pelajar contoh dan sifat main main Ritsu. Kemudiannya, kita dipaparkan dengan sifat ingin tahu Mugi terhadap gaya hidup orang biasa serta sifat tsundere Azusa. Menariknya, kesemua watak-watak ini melengkapi antara satu sama lain. Ritsu mahu menghidupkan kelab muzik ringan di sekolah namun selalu tak serious, dan ini menyebabkan dia selalu dimarahi Mio. Mugi yang memasuki kelab muzik ringan sebab melihatkan suasan santai kelab tersebut dan selalu menjadi pembekal makanan kepada mereka semua.

Sifat ‘airhead’ Yui selalunya menyebabkan mereka semua lebih anyak meluangkan masa melepak memakan kek berbanding berlatih alat muzik. Azusa yang sememangnya berasal daripada keluarga ahli muzik selalu memarahi mereka kerana tak berlatih dan senang berempati dengan Mio yang juga membawa sentimen yang sama. Bezanya, Mio ni pun senang masuk air dengan Yui, Ritsu dan Mugi.

Juga, kita mempunyai watak cikgu Sawaka, guru contoh dan popular yang bertindak sebagai guru penasihat mereka. Di sebalik persona bagus cikgu Sawako, dia sebenarnya merupakan bekas ahli band death metal bernama Death Devil dan fakta ini digunakan oleh Ritsu untuk mengugut cikgu Sawako supaya menjadi guru penasihat mereka. Menariknya, setiap daripada semua watak-watak dalam K-On! ni mempunyai dinamik yang berlainan terhadap semua karakter.

Kita ambil contoh dalam babak curi strawberi di bawah. Ia adalah fakta bahawa Mio dan Ritsu sentiasa bergaduh kerana perangai Ritsu. Namun, apa yang akan jadi kalau Mugi, pelajar yang dilihat sebagai puteri bangsawan cuba mengusik Mio hanya kerana dia nak dipukul seperti Ritsu sebab dia tengok benda tu macam seronok?

Hasilnya ialah babak ini. Sewaktu mereka dalam sesi melepak harian, Mugi bertindak mencuri strawberi pada kek milik Mio. Sebelum ini, Mio mengatakan dia pernah memukul Ritsu sebab buat benda yang sama. Oleh sebab Mugi ni dilihat sebagai watak puteri yang ‘innocent’, Mio hanya mampu menangis sahaja sebab dia tak boleh nak pukul mahupun marah pada Mugi.

Pada penghujung cerita, Mugi meminta maaf kepada Mio dan menceritakan hasrat untuk dipukul oleh Mio. Mio cuba untuk berbuat demikian, tapi akhirnya memilih untuk memukul Ritsu tanpa sebarang sebab. Seperti yang saya cakap, di mata Mio, Mugi adalah seorang puteri.

via GIPHY. Gambar: Mugi mencuri strawberi dari kek Mio

Hasil dari interaksi dinamik karakter dan teknik penceritaan yang mementingkan realisme, watak-wataknya terasa hidup. Ia melekat pada jiwa anda. Lagi-lagi kalau ceritanya berdasarkan benda benda yang sememangnya berlaku dalam kehidupan seharian. Disebalik zaman di mana industri anime mula merudum disebabkan ketepuan genre, K-On secara tak sengaja cetuskan era anime baru yakni CGDCT. Masyarakat Jepun dan global terjumpa sumber eskapisme terbaru.

Relaks. Janganlah sebab nak lari dari kebingitan dunia kita beralih kepada sumber hiburan dan sastera yang berat. Kadang-kadang, apa yang kita perlukan hanyalah mengambil langkah perlahan dan bergembira dengan setiap benda kecil yang ada pada dunia. Bak kata Yui,

Ya, buatlah benda yang buat anda rasa gembira. Inilah intipati dan ‘charm’ yang ada pada K-On. Tak kisahlah demografik dan umur penontonnya, anime ini selama-lamanya akan memenuhi hati anda dengan perasaan ‘heartwarming’ dan kegembiraan. Semua ini juga takkan terjadi kalau ia tak diolah dengan realistik tapi pada masa yang sama, ringan bak lagu mereka, Fuwa Fuwa Time (Light and Fluffy Time)

Mengakhiri artikel ini, saya sertakan sekali playlist semua lagu K-On! di bawah. Kalau ikut pandangan saya, saya sarankan lagu lagu seperti Cagayake! Girls, No Thank You, Utauyo! Miracle dan Fuwa Fuwa Time.


Fakta-Fakta Menarik Mengenai Rom Yang Kita Harus Tahu

1. Rom mempunyai banyak bangunan apartment, kira-kira 40,000 buah bangunan, di mana setiap bangunan berketinggian kira-kira 5 tingkat. Nisbah bangunan apartment melebihi bangunan kediaman, pada kadar 20:1.

2. Pasar ‘Trajan’, pusat membeli belah pertama di dunia, mempunyai 150 ruang kedai dan pejabat.

3. ‘Monte Testaccio’ – tapak pelupusan sampah pertama di dunia, longgokan dan timbunannya mencecah 115 kaki tinggi, dipenuhi kira-kira 53 juta kepingan sampah-sarap.

4. Kota Rom menggaji pembersih jalan, pengawal trafik, ahli bomba termasuklah pengurus pengkebumian yang akan menguruskan upacara pemakaman orang-orang Rom.

5. Rom turut mempunyai perkhidmatan pos seperti surat dan warkah, selain mempunyai terbitan akhbar harian.

6. Konsep negara berkebajikan pertama di dunia, sistem di mana Rom mampu memperuntukkan dan mengagihkan gandum dan bijirin percuma untuk 300,000 keluarga setiap tahun.

7. Bekalan air bersih sepanjang masa buat keluarga yang kaya dan mampu, tuan rumah akan membayar bil dan cukai penggunaan air, berdasarkan saiz paip dan kapasiti penggunaan.

8. ‘Hypocaust’ – sistem pemanas udara pertama di dunia, menggunakan gas dan udara panas di bawah permukaan lantai.

9. Pada 1 AD, Kota Rom mempunyai 1 juta penduduk, kira-kira 1,800 tahun selepas itu, baharulah wujud satu kota atau Bandar lain yang melangkaui jumlah penduduk Rom iaitu London.

10. Para jurutera Rom, memformulasikan nisbah sempurna untuk konkrit, hampir sama dengan simen pada masa sekarang.

11. ‘Pantheon’ – bangunan berkubah konkrit paling besar di dunia, untuk hampir 18 abad lamanya.

12. ‘Circus Maximus’ – arena sukan terbesar pernah wujud, 5 kali lebih besar daripada kapasiti Stadium Yankee.

13. Kota Rom mempunyai sistem saliran bekalan air paling sempurna di era purba.

14. Terdapat 1,300 pancuran air awam yang boleh diminum, selain 144 tandas awam.

15. Rom turut mempunyai 850 ruang mandi dan spa persendirian, 11 ruang mandi awam, dan yang terbesar berkeluasan kira-kira 32 ekar.

16. Sisa air dari ruang mandi tersebut itu disalirkan ke ‘Cloaca Maxima’, sistem pembentungan pertama di dunia, dan masih digunakan sehingga kini.

17. Di Rom juga, terbina 11 ‘aqueducts’, yang menampung 200 juta gelen air ke seluruh pelusuk kota, setiap hari.

18. Dan bekalan air tetap tidak menyusut sungguhpun tiba satu ketika, di mana ‘Colosseum’ diisi penuh dengan air dan digunakan sebagai tapak persembahan ‘peperangan armada di laut’ yang dikenali sebagai ‘Naumachia’.

Info foto : Binaan model Kota Rom Purba.


Pertempuran Talas, Pertukaran Teknologi Kertas Dan Zaman Keemasan Islam

Kerajaan Khalifah Abbasiyah telah mengantikan Kerajaan Khalifah Umayyah yang bermula dari tahun 750 masihi hingga 1258 masihi. Kerajaan ini telah mencatatkan perkembangan Islam yang paling popular dan banyak berkembang sehingga dikenali sebagai ‘Golden Age of Islam’. Kedudukannya yang bersebelahan dengan China dan India di sebelah Timur dan Kerajaan Rom Bizantine di sebelah Barat membolehkan kerajaan ini untuk menerima pelbagai pertembungan budaya yang akhirnya telah mencipta pelbagai idea kepada dunia (The Saylor Foundation, 2007).

Pertembungan antara Tamadun China dan Islam tercetus pada tahun 751 masihi merupakan titik permulaan kepada kegemilangan Islam. Tamadun China ketika itu yang dikuasai oleh Dinasti Tang bukan sahaja hendak melebarkan aktiviti perdagangan tetapi juga untuk melebarkan penguasaan geografi hingga ke Semenanjung Arab. Nama pertembungan ini dinamakan sebagai Pertembungan Talas atau ‘Battle of Talas’ sempena nama tempatnya iaitu Sungai Talas yang terletak sempadan antara negara Kazakhstan dan Kyrgystan(Frankel, 2013). Sekitar Sungai Talas ini merupakan laluan sutera yang kaya dengan hasil mahsul telah menjadi perebutan antara dua tamadun ini (Mohd-Ali et al., 2016).

Namun begitu, Dinasti Tang ketika itu terpaksa menghadapi Kerajaan Abbasiyah yang mendapat pertolongan ketenteraan oleh askar Tibet and Uyghur. Pertempuran ini akhirnya dimenangi oleh Kerajaan Abbasiyah yang diketuai oleh Ziyad ibn Salih, seorang bekas pemerintah dari zaman Umaiyah. Kawasan ini telah menjadi sebuah kawasan yang ekonomi yang sangat berdaya saing seiring dengan pembangunan Laluan Sutera ini(Mohd-Ali et al., 2016).

Dengan berakhirnya pertembungan ini, penyebaran blueprint teknologi pembuatan kertas telah dirampas dengan menawan beberapa askar dari Tamandun China(The Saylor Foundation, 2007) dan dibawa ke sebuah bandar Muslim yang dikenali sebagai Samarqand yang terletak di Uzbekistan. Muslim di bandar ini telah diajar untuk membuat kertas dengan menggunakan kain buruk dan disebarkan keseluruh Kerajaan Abbasiyah. Teknologi ini telah menjadi satu bahan yang penting dalam aktiviti – aktiviti penyebaran ilmu ke serata dunia disamping harganya yang murah dan sifatnya yang tahan lama.(The Saylor Foundation, 2007)

Pertempuran Talas

Pada tahun 751 masihi seorang jeneral perang bernama Gao Xianzhi telah dilantik sebagai komander atas kecermerlangan beliau dalam beberapa siri perang ketika Dinasti Tang dalam penaklukan Pamir, Kashmir dan Lembah Selatan Oxus. Beliau telah menjadi seorang yang sangat berpengaruh kerana berjaya menguasai kawasan Tarim. Kejayaan beliau telah melebarkan penguasaan Tamadun China hingga ke Asia Tengah.

Namun, beliau terpaksa menempuh tentera Islam daripada kerajaan Abbasiyah yang diketuai oleh Ziyad ibn Salih yang merupakan seorang bekas pemerintah Kerajaan Umaiyah untuk sebuah kota suci Kufa yang terletak di Baghdad. Peperangan ini merupakan pertempuran yang besar dan pertama antara tamadun besar iaitu Arab dan China. Kapasiti keseluruhan tentera Islam diketuai oleh Ziyad dianggarkan sebanyak 100 000 tentera yang dibantu oleh tentera tambahan dari Turkharistan. Manakala tentera dari Tamadun China pula dianggarkan sebanyak 10 000 orang dan dibantu oleh 20 000 orang dari bangsa Qarluk Turks.

Pertempuran ini telah berlangsung di selama 5 hari di Sungai Talas yang akhirnya dimenangi oleh Tentera Islam. Berdasarkan kapasiti daripada kedua – dua tentera adalah sangat berbeza namun yang menariknya tentera bantuan Cina dari Qarluk Turks sebanyak 2/3 daripada tentera Cina ini telah berpaling tadah kepada tentera Arab.

Ada satu sumber dari Hoberman mengatakan bahawa pemberontakan ini telah dirancang oleh Ziyad dan bangsa Qarluk Turk sebelum peperangan ini bermula. Gao Xianzhi dan beberapa tentera yang berdekatan dengannya terpaksa berundur kerana pemberontakan daripada Bangsa Qarluk Turk ini. Kekalahan ini sangat memalukan bagi Gao Xianzhi kerana ini merupakan kekalahan beliau yang pertama dan berpunca daripada kecuaian beliau sendiri.

Punca Kekalahan Gao Xianzhi

Seperti yang disebut sebelum ini, kekalahan Gao merupakan kecuaian beliau sendiri kerana gagal memastikan integriti tentera Bangsa Turks dalam peperangan ini. Selain itu, keupayaan tentera Bangsa Qarluk Turks ini melebihi tentera dari China sendiri membuatkan bangsa ini senang dipengaruhi oleh Ziyad dalam pemberontakan terhadap Gao sendiri.

Tambahan lagi, fokus Gao dalam peperangan hanya mementingkan dalam aspek strategi tanpa memastikan moral dan integrity tentera telah menyebabkan kekalahan yang amat dahsyat. Antara punca lainnya, Gao gagal menguasai bentuk muka bumi di kawasan pertempuran bersungai dan menyebabkan Gao gagal dalam formasi bertahan dan terpaksa melarikan diri apabila mengetahui beliau telah dikhianati. Punca kekalahan terbesar apabila beliau masih ingin bertempur dengan tentera Islam yang jauh lebih besar berbanding tentera sendiri.

Jelas sekali, Gao Xianzhi gagal terutama dari aspek moral yang menjadi punca utama beliau kalah dan menyebabkan kerugian yang sangat besar dalam peperangan ini terutamanya untuk Tamadun China. (Pangelinan, 2010)

Kesan Rampasan Teknologi Kertas dari Tamadun China

Perpustakaan Darul Hikmah yang dikenali sebagai ‘House of Wisdom’ oleh Barat yang diasaskan oleh Al-Ma’mun lalu di bawah pemerintahan Khalifah Harun al-Rashid, ia telah menjadi sebuah pusat penyebaran ilmu. Perpustakaan ini telah menjadi titik pertemuan para sarjana Barat dan Islam untuk berbincang mengenai ilmu – ilmu dalam pelbagai bidang.

Antara tokoh – tokoh Islam yang terkenal sewaktu pemerintahan Kerajaan Abbasiyah ialah Al-Khwarizmi, Al-Beruni, Al- Farabi dan Ibnu Sina telah memberi impak yang sangat membanggakan umat Islam ketika itu sehingga dikenali dan dikagumi oleh sarjana – sarjana Barat terutamanya dari Eropah (Haghnavaz, Alerasoul, & Branch, 2014).

Kesimpulannya, teknologi pembuatan kertas yang dirampas oleh Kerajaan Abbasiyah daripada Tamadun China telah menjadi titik permulaan kepada penyebaran ilmu sewaktu zaman keemasan Kerajaan Abbasiyah yang sangat membanggakan orang Islam sewaktu itu. Kertas yang digunakan telah menjadi satu agen penyebaran ilmu sehingga ke seluruh pelusuk dunia ketika itu (Cooperson, 2017).

Sudah semestinya aktiviti – aktiviti penyebaran ilmu ini akan menjadi perlahan sekiranya pertempuran Talas antara Tamadun Islam dan China tidak berlaku. Tidak dapat dinafikan lagi kertas sehingga kini masih menjadi satu agen penyebaran ilmu yang sangat berguna kepada umat manusia.

Rujukan

1. Cooperson, M. (2017). The Abbasid “Golden Age”: An Excavation. Al-ʿUsur Al-Wusta: The Journal of Middle East Medievalists, 25(29), 41–65. Retrieved from http://islamichistorycommons.org/mem/wp-content/uploads/sites/55/2017/11/UW-25-Cooperson.pdf

2. Frankel, J. D. (2013). Chinese-Islamic Connections: China’s Internal/External Muslim Relations.

3. Haghnavaz, J., Alerasoul, S., & Branch, J. (2014). A history of islam in central asia 1*, 2, 127–130.

4. Mohd-Ali, S., Puteh-Behak, F., Saazai, N., Saat, M., Darmi, R., Harun, H., & Samah, R. (2016). Tackling the Issue of Credibility in Phenomenographic Interviewing to Capture Problem-Based Learning (PBL) Experience. Mediterranean Journal of Social Sciences MCSER Publishing, 7(4), 2039–9340. https://doi.org/10.5901/mjss.2016.v7n4p

5. Pangelinan, M. J. G. (2010). FROM RED CLIFFS TO CHOSIN : THE CHINESE WAY OF WAR A Monograph by School of Advanced Military Studies Fort Leavenworth , Kansas AY 2010.

6. The Saylor Foundation. (2007). The Saylor Foundation Saylor.org Page 1 of 4. 1, 2–5. https://doi.org/10.1177/0951692897009004001

Artikel disumbangkan oleh Khaled Nordin Untuk The Patriots.